text:
KvK ta comparti su observacion:
ECONOMIA DI ARUBA DURANTE E CRISIS COVID-19 Y CON E SITUACION A DESAROYA
Miembronan di directiva di Camara di Comercio y Industria Aruba (KvK) a organisa un sesion di brainstorming via Zoom hunto cu e ex-Presidentenan di Directiva di KvK pa haci uso di nan experticio y calidad di liderazgo pragmatico.
Humanidad tabata e punto di enfoke durante e reunion encuanto economia di Aruba actual y e planificacion di un roadmap encuanto kico haci despues di COVID-19.
E crisis actual ta di un tal magnitud y asina unico cu e ta imposibel pa formula un plan concreto pa crea e pasonan pa recuperacion economico. Sin embargo e ta posibel pa inventorisa e condicionnan cu no ta optimalisa y limita e posibilidad pa sobrevivencia riba empleo y actividadnan economico.
Door di flexibilisa e leynan di labor mas lihe cu ta posibel, e ta importante pa por garantisa e chens di sobrevivencia di mas tanto negoshi posibel. Un recuperacion rapido di nos economia ta solamente posibel si nos por logra salba mas hopi negoshi cu ta posibel di bay bancarota. Si e ley actual no mira un cambio den corto tempo, un cantidad grandi di negoshi lo haya nan mes forsa pa bati bancarota. Gastonan fiho di negoshi cu ta inclui mas cu solamente paga salario di e empleadonan, lo sigui existi, mientras cu entradanan a wordo drasticamente reduci pa practicamente tur negoshi. E aplicacion di e norma nobo di 1,5 meter di distancia ta obliga cierto sectornan manera restaurant, pa reduci nan cantidad di ocupa bishitante, locual ta conduci na un perdida grandi di entrada. E dunado di trabou mester tin e posibilidad pa duna trabou den forma mas flexibel y wordo permiti pa duna un reduccion den e cantidad di oranan di trabou pa siman y cu un acuerdo di compesacion pa esaki. Banda di esaki e mester ta posibel pa por retira empleadonan bou cierto condicionnan.
E gastonan halto pa haci negoshi a wordo accentua cu e situacion financiero y crisis economico cu Aruba ta pasando aden como consecuencia di COVID-19. E echo aki ta uno hopi conoci durante e ultimo añanan y awo a surgi e urgencia pa tuma accion encuanto e problema aki. E situacion severo y e impacto di e virus y e Shelter in Place/Toque de Queda ta asina significante cu e ta rekeri solidaridad entre tur e residentenan di Aruba. Esaki ta solamente aplicable si e LMA wordo examina y adapta na e necesidadnan actual. E gastonan di gobierno por wordo reduci y tambe drecha practicanan cu no ta ful corecto. Den un accion uni caminda sector publico y sector priva ta tuma parti, pais Aruba mester urgi Hulanda pa brinda ayudo den forma gratuito y cu esaki realmente ta e unico opcion. Un prestamo significante pa por alivia e necesidadnan di e lunanan nos dilanti, hasta si ta bou condicionnan faborabel asocia cu e prestamo, lo ta un factor cu lo impedi un futuro desaroyo economico. Un consecuencia door di crea un debe adicional ta afecta e ratio di debe pa GDP significantemente y e lo surpasa 100%. Esaki ta crea un molester enorme pa generacionnan di futuro. Un alternativa na un donacion financiero por ta den forma di brinda paketenan di cuminda. Di e forma aki tambe e ta yuda preveni cu reservanan monetario ta wordo afecta door di haci compras den exterior ya cu awo no ta existi un ingreso for di turismo.
Optimalisa e clima di inversion mas lihe posibel, baha e gastonan pa haci negoshi, y berdaderamente reduci burocracia y e red tape pa inversionista local e internacional ta awo mas cu nunca un rekisito. E inversionista internacional no ta solamente duna forsa na nos economia local pero tambe ta contribui na asegura un intercambio di divisas.
Tumando den consideracion nos ta urgi pa pagonan wordo haci na personanan den necesidad. Tanto FASE como e otro areglonan subsidiario ta hopi bon iniciativanan, pero ainda tin hopi incertidumbre den e comunidad (commercial). Empeoramento of disturbio den e seguridad actual mester wordo evita di tur forma posibel.
Finalmente, pa logra un rapido rebibamento di nos economia afecta den largo plaso, nos tin cu fortifica nos telecomunicacion, introduci eGovernment mas hopi posibel y ofrece e posibilidad pa empleadonan por siña abilidadnan nobo, drecha esnan existente y mehora e conocemento y expertisio door di haya e-learning, cursonan online y otro formanan di ‘distance learning’.
Aruba, 28 di april 2020
Camara di Comercio y Industria (KvK)


c: text/html

text:
Den transcurso di siman pasa Departamento di Naturalesa y Medio Ambiente (DNM) a encabesa diferente reunion conhuntamente cu TAUW Consulting y ASDF (Americas Sustainable Development Foundation) pa delinea e rekisitonan pa un Request for Quotation (RFQ) for Soil Quality Baseline study na Aruba.
Riba 1 di april a bini hunto pa cera conoci cu e compania y tambe pa cera conoci cu diferente suelo na Aruba. A bishita diferente sitio unda cu lo bay haci investigacion di e calidad di suelo. Lo haci e investigacion na diferente sitio strategico riba Aruba p’asina por formula e base di e calidad di suelo cu ta existi na Aruba. Ta laga traha diferente mapa di e calidad di suelo y areanan cu tin sospecho cu por tin contaminacion.
Riba diamars 2 di april a reuni cu stakeholdersnan Departamento di Obra Publico (DOW), Departamento di Infrastructura y Planificacion (DIP), Departamento di Inspeccion Tecnico (DTI), Parke Nacional Arikok (PNA), Departamento di Agricultura, Cria y Pesca (Santa Rosa) y DNM pa haya nan pensamento ariba e proyecto aki. Asina por tin un bista mas amplio di kico mester bini den e documento RFQ, p’asina companianan por haci nan bid. E topiconan cu a bin dilanti ta si den pasado lo a dera tankinan cu lo por a conduci na posibel contaminacion di nos suelo. Tambe a bin dilanti cu ta haci falta di reglamento y control di entrada di productonan cu ta afecta nos calidad di suelo. DNM kier logra haya un standard baseline study di kico ta e norma di un calidad di suelo limpi/sano. A conclui cu lo haci boramento di entre 0 cu 50cm y di 50 cm pa 2 meter p’asina manda e muestranan aki pa laboratorio pa determina e calidad.
Diabierna 5 di april, DNM a compaña e representantenan di TAUW consulting na e diferente sitio cu posibelmente lo bay haci boramento. A logra haya algun sitio cu ya tawata coba unda e representantenan por a wak e profil di e suelo. Nan a keda impresiona cu diferente localidad y e calidad di suelo pero tambe asombra cu tin actividadnan humano unda cu ta forma contaminacion di suelo. DNM ta keda obhetivo cu e baseline study aki. DNM tambe ta convenci cu e resultado lo sirbi den futuro como e punto di sali contra cual lo por determina si un compania ta causa contaminacion di e suelo of no y haci nan responsabel pa corigi esaki. Asina por demanda nan entrega e suela bek manera nan a hay’e. Limpi y sano.

robotstxt: allowed

filter: keep


text:
Klachtbeeld IVA
E Klachtbeeld di Inspectie Volksgezondheid Aruba ta un raportahe anual traha pa Meldpunt IVA. Meldpunt IVA su obhetivo ta pa ta un punto di acceso unda clientenan por acudi cu pregunta, notificacionnan y/of kehonan tocante e calidad di cuido ricibi. Seccion Meldpunt ta informa y guia clientenan pa e proceso di tratamento di keho por bay na un manera profesional y eficiente. E raportahe di keho ta duna un bista di e tipo di notificacionnan y kehonan pa cada sector di cuido cu nos ta ricibi anualmente.
Un di e balornan fundamental di IVA ta transparencia. Door di publica un raportahe di keho anualmente cu ta inclui con IVA ta trata kehonan y notificacionnan, Meldpunt IVA kier contribui na e transparencia aki.
Un keho ta un indicador pa evalua un sistema di calidad. Analisis di keho ta duna informacion tocante e proceso di tratamento di keho y con esaki por yega na mehora e calidad di cuido. E registracion di keho y notificacionnan den cuido via Meldpunt ta genera informacion importante pa monitoria tendencianan. A base di e tendencianan aki, IVA ta scohe e areanan di vigilancia pa e aña siguiente.
Download 'Klachtbeeld IVA'
Akinan por download e Klachtbeelden di IVA. E prome Klachtbeeld ta di aña 2018 pa motibo cu esaki tabata e prome aña cu Meldpunt IVA por a colecta informacion di un aña completo.


text:
Softbal
Sera konosí ku Ailnairis Belefanti
Ailnairis Belefanti tin 19 aña. E tin su diploma di VSBO i ta alumno segundo grado di Instituto di Formashon den Enfermeria (IFE). E E ta filia i bati na man drechi. E ta start up center fielder di Young Stars. E ta kompensá su estatura 1.46 m ku un spit ku ta dun’é un bon alkanse tantu riba su man drechi komo su man robes. Esei ta hasi di dje un center fielder ku por “run down” kualke bataso. E mesun spit ei ta hasié peligroso riba base. Si nan deskuidá e ta kore riba nan. Ta dos kalidat ku ta dun’é un posishon komo start up centerfielder den su ekipo.
E tin 6 aña ta hunga softball i ta pensa ku mester hasi mas pa mas hóben interesá pa hunga softball kompetitivo. “Mi a kuminsá hunga softball ku 13 aña den ekipo di Kanga. Coach Magda a mira mi kapasidat i talento i a duna mi kurashi pa mi purba den ekipo ku por dunami mas oportunidat pa krese den e wega. Mi a militá asina den Vipers i despues St. Rosa. Pero kas a keda trèk i mi a bin bek Kanga i afiliá mi mes na Young Stars. Nos ta un ekipo hóben ku muchanan ku por bira hopi bon. Nos ta trahando riba esei. Mi ta mira resultado di e training i trabou duru”.
“Komo hungadó mi ta un hende basta trankil. Mi no ta ansha lihé. Mi estatura ta buta ku pichernan tin problema tin biaha pa pichami. Mi sa esei i ta probechá di e faktor. Mi ta haña hopi base por bola. Si nan bin ei den, mi por dal tambe. Mi ta hasi bon kontakto. Atrobe einan mi pasenshi ta yudami”.
“Mi ta un pasifikadó. Den nos komunidat in hopi hende ku ta rabia muchu lihé. Nos mester hasi algu ku e kos ei. Ku poko ma pasenshi kosnan ta kana mas mihó”. “Aina” ta splika ku e ta un hende sosial ku kurason grandi pe hende den nesesidat. E kurason ei a inspir’é p’e sigui un karera den kual e ta traha ku hende. Asina e la opta pa bai IFE. Algun desaroyo riba plano personal ta buta ku awor aki e ta pensando den ki direkshon e ke hiba su estudio. “Bo sa, mi ta un eksplorando mi posibilidat nan. Talbes destino hibami eksterior”. Aina ta sonreí ora e bisa esei.
Komo studiante den área di salubridat e ta duna deporte hopi balor. E ta di opinion ku aparte ku e ta mantenébo salu e ta preparábo tambe pa trabou den área di maneho. “Den deporte bo ta hañabo ku un kantidat di karakter i ora bo ta miembro di tim bo ta siña dil ku e diversidat ei. Prinsipalmente e ta siñabo traha huntu. Mester hasi mas esfuerso pa mas mucha muhé hasi deporte. Lo mi ke mira mas tim di softball, mas kompetensha. Ami ke yega leu ku mi softball. Mi ke sigui mehorá i sigui krese. Mi tin aspirashon haltu i mi ta buska pa krea oportunidat pa mi logra mi soño”.
Na final “Aina” ta elogiá e esfuerso di e boluntario ku ta riba fèlt i esun ku ta pafó di fèlt. E ta elogiá prinsipalmente esnan ku ta pusha pa fanátiko sa ta ken ta e damsita nan ku ta hunga softball. “Ladies at night, tough in their game”.
Relato: Anthony Guillermo


text:
ORANJESTAD – E Ley Normering Topinkomen (LNT) pa loke ta Aruba ta den un estado hopi avansa, pues no ta mira motibo pa no cumpli cu e ultimatum di Hulanda di 1 di november pa tin e ley aki cla, manera cu e portal aki (noticiacla) a raporta anteriormente. Asina prome minister Evelyn Wever Croes a sigura e siman aki publicamente. Asina e ta reacciona riba e declaracion di e siman aki di secretario di estado demisionario Hulandes Raymond Knops cu a informa Tweede Kamer cu a pone ultimatum pa e islanan en cuestion riba e tema aki.
CONDICION OF NO?
E condicion aki tabata conoci caba na comienso, como un di e condicionan pa Aruba (y e otro islanan) haya sosten di likides for di Hulanda. Aruba ta sigura (lesa: prome minister Evelyn Wever) cu esaki no ta motibo cu Aruba recientemente no a haya e sosten, segun bisa den RMR.
ARUBA LO CUMPLI
Segun e prome minister, e ley di LNT ya tabata cla den concepto y a bai Raad van Advies di Aruba tambe. “Adicionalmente por informa cu e lo wordo adapta a base di rekisto manera stipula den decision di conseho di minister di reino di 24 di september 2021” e mandatario a sigura. E mandatario a bisa cu e LNT di Aruba ta esun cu ta yega mas serca di WNT di Hulanda compara cu e otro paisnan. “Es decir no tin hopi punto pa adapta. Pa aspecto di pensioen tabata en espera di un regional afgestemd normbedrag (pa preveni brain drain) pa asina por a finalisa esaki. Conforme decision di 24 di september 2021 e punto di pensioen tambe lo wordo finalisa den e concepto actual y na tempo”, e mandatario a sigui bisa.
CONTRADICTORIO
Loke tambe e mandatario a clarifica ta e hecho cu Aruba lo no a haya sosten di likides of cu a pospone esaki debi na e LNT. “No ta asina cu e sosten di likides a wordo postponi pa motibo di LNT. Por escrito BZK a informa Aruba cu e sosten di likides di e di 4 kwartaal a wordo postponi pa motibo cu no a cumpli cu rekisito di entrega un plan di accion pa corta 60 miyon pa aña den cuido, 1 di augustus 2021 na CAFT” e mandatario a sigui bisa.
PA KEN E LNT TA CONTA?
E mandatario a recorda cu e LNT ta conta pa ministerio di pais Aruba, compania estatal, parlamento, Raad van Advies (no e presidente), ARA. Entidad huridico institui por medio di ordenanza nacional (landsverordening) y: (1) estableci na Aruba cu accionan (aandelen) of certificado parcialmente of completamento den man di pais Aruba (2) cu tin relacion financiero cu pais Aruba y di cual pais Aruba ta nombra un of mas miembro di directiva of organo di supervision of tin influencia di otro forma riba maneho (3) organisacion cu pa un periodo tras di otro di 3 aña ta ricbi un of mas subsidio cu hunto cada aña ta resulta den mas di 50% di e entrada di dicho organo den e aña specifico.


text:
Prome Minister Evelyn Wever-Croes: BON REUNION CU MINISTER KNOPS
Prome Minister Evelyn Wever-Croes:
BON REUNION CU MINISTER KNOPS
Minister Raymond Knops di Asuntonan Interno, durante su bishita cortico na Aruba, a keda hopi satisfecho di e bishita cu el a haci na Fundacion Hende Muher den Dificultad (FHMD ) y e instituto medico Imsan na San Nicolas. Prome Minister Evelyn Wever-Croes a compaña Minister Knops durante e bishitanan aki na unda ambos a expresa nan satisfaccion pa e trabounan cu ta wordo haci tanto na FHMD como na Imsan.
Na Fundacion Hende Muher den Dificultad Minister Knops por a wak con e fundacion ta funciona y ta comprometi cu hende muhe cu ta wordo maltrata. Danki na e e sosten financierno di Hulanda, e capacidad lo wordo engrandece di 5 pa 11 camber. Prome Minister a expresa cu e ta hopi satisfecho di e trabou cu e fundacion ta haci. Director di e FHMD Suzy Kock y coordinador Magali Maduro a duna hopi informacion di tur e trabou cu e fundacion ta realisa tur dia y tambe a contesta tur pregunta cu a wordo haci na nan.
Despues di e bishita na FHMD, e delegacion a bay rumbo San Nicolas pa bishita e instituto medico Imsan. Aki, Prome Minister y Minister Knops por a wak e cambernan cu recientemente a wordo renoba, entre nan e camber di operacion y e camber di radioterapia.
“Mi ta impresiona cu e inversionnan di Imsan y e vision cu Director Dr. Joel Raijnherc e establece. Imsan sin duda lo contribui grandemente na e mehoracion di asistencia di cuido medico”, Prome Minister a expresa.
Tambe Minister Knops a expresa durante su conferencia di prensa cu e ta satisfecho cu e stapnan cu Gabinete Wever-Croes ta tuma pa pone Aruba bek riba e caminda pa finansas publico sostenibel y a menciona tambe e bon relacion entre Aruba y Hulanda.


text:
Djárason 26 di òktober 2016, Gobernador a hasi un bishita di trabou na Kontraloria General di Kòrsou. Na e okashon ei, a trata diferente tema ku Kolegio di Kontraloria, entre otro e resultadonan di 2015 i 2016, e plannan pa 2017 i e kolaborashon internashonal i regional ku organisashonnan di Kontraloria manera INTOSAI, CAROSAI i OLACEFS. Tambe a papia riba e diferente proyektonan di digitalisashon ku Kontraloria tin andando, e sistema pa garantisá kalidat, i e proyekto 'International Standards for Supreme Audit Institutions (ISSAI)'. E proyekto akí lo mester hiba Kontraloria general na kumpli ku e normanan internashonal fihá pa Kontraloria, algu ku lo kontribuí pa subi kalidat di nos produktonan asta mas.
Ademas, Gobernador a sera konosí ku e personal i interkambiá pensamentu ku nan, entre otro riba algun di e investigashonnan ku tin andando.
Tantu Kolegio komo personal di Kontraloria a sinti nan mashá honrá ku e bishita di Gobernador.


text:
Author: Awe24
Polis a detene sospechoso busca pa justicia na Las Caleñas
Diasabra madruga polis atento a topa cu un sospechoso busca pa justicia na Las Caleñas. Mesora polis a para e persona aki y a detene. A pidi presencia di vehiculo…
Polis a atende cu chauffeur drumi canto di caminda na Sero Patrishi
Diasabra madruga a drenta informe di un persona drumi den su auto na Sero Patrishi. Mesora a dirigi un patruya na e sitio. Na yegada di e patruya a bin…
Polis a detene ambos partido despues cu nan a accidente na Paradera
Diasabra madruga a drenta informe di un accidente banda di Subway Paradera. Mesora a dirigi polis na e sitio. Na yegada di e patruya a bin compronde cu e chauffeurnan…
Polis ta investigando caso di turista cu lo a purba horta boter di alcohol for di un Supermercado diahuebs y awa come bay sin paga.
Diahuebs atardi a drenta informe di un intento di ladronicia na un Supermercado. Mesora a dirigi un patruya na e sitio. Na yegada di e patruya a bin compronde cu…
Reunion Parlamento di Aruba: Topico Presupuesto pa DOW/ATV/UTV, CONSEHO DI MINISTER A APROBA PROPOSICIONNAN DI E COMISION PA LOKE TA TRATA ATV/UTV
“E punto di salida pa resolve e problema ATV/UTV ta pa limita e daño cu ta wordo haci na naturalesa” ORANJESTAD– Un di e preguntanan cu Prome Minister Evelyn Wever-Croes a duna contesta den e reunion den Parlamento di Aruba diahuebs riba e topico di Presupuesto pa DOW ta tocante e problema di ATV/UTV. Na luna di augustus, Prome Minister a reuni cu diferentedepartamento cu ta resorta bou di Ministerio di Infrastructuraentre otro DOW, DIP, DTI, KPA, DNM y DTP pa atende cu e problema di…
Resumen di casonan di COVID-19 na Aruba.
ORANJESTAD- 22 oktober 2021. Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente….
Accidente na Rooi Afo dama chauffeur kier a regla e asunto nan mes pero despues a cana bay
Diabierna mainta a drenta informe di un accidente na Rooi Afo mesora a dirigi un patruya na yegada di e patruya a bin compronde cu un dama chauffeur cu a…
Polis a detene homber cu tabata causa problema na un cas na Tamarijn
Diabierna mainta tempran a drenta informe di un problema na un adres na Tamarijn, mesora a dirigi patruya na e sitio. Na yegada di e patruya a bin compronde cual…
THE HEALTHY WAY, eat healthy and eat smart with “THE HEALTHY WAY” healthy menu! YAMA MESORA!
THEHEALTHYWAY@SETARNET.AWOra bo yama bestel bisa cu ta riba awe24.com bo a wak e menu! Make it a Combo: ?Lunch & Soup or Salad & Soup available Now 15,- awg ?
Un dama blond den un vwagen Suzuki Ignis shinishi a ocasiona un accidente hit & run na rotonde dilanti airport y a core bay den verboden
Diahuebs anochi a drenta informe di un accidente na e rotonde dilanti airport, mesora a dirigi un patruya na e sitio. Na yegada di e patruya a bin compronde cu…


text:
KRALENDIJK – E grupo di protesta Nos Ke Boneiru Bèk dos be den 24 ora mester terminá nan manifestashon dilanti e edifisio di bestuurscollege di Boneiru i kita tur bòrchi di protesta. Den deliberashon ku outoridatnan i polis e grupo por skohe un lugá nobo.
Asina gezaghebber Edison Rijna a bisa presidente di Nos Ke Boneiru Bek James Finies. Te awor e grupo su manifestashonnan tabata kontra reglanan i kontra lei, Rijna a bisa den un deklarashon di prensa.
“No a pidi pèrmit pa e marcha di protesta i e manifestashon. Mi ta aploudí un pueblo bon informá. Pero tur kos mester bai segun reglanan i lei. Si no terminá e manifestashon nos mester tuma medidanan fòrsá.”, Rijna ta bisa. “E ora ei nos mes ta kita tur kos i esei ta bai na kuenta di Nos Ke Boneiru Bèk.”
Finies i e partidarionan a haña te djárason meinta 10 or pa kita tur bòrchi di protesta na bestuurscollege i tambe na Pasanggrahan, e edifisio di eilandsraad. Rijna a primintí Nos Ke Boneiru Bèk di pone un tualèt portátil na e lugá nobo di protesta.
Banki di igualdat
No ta solamente Nos Ke Boneiru Bèk a haña un karta ofishal. E partido polítiko Pro Hustisia & Union tambe haña un siman pa nan kita nan ‘banki di igualdat’, banda di Fort Oranje. Lider polítiko Michiel Bijkerk a konstruí e banki sin pèrmit banda di e fòrti i a duna e lugá e nòmber Plenchi di Igualdat.
James Finies a bisa anteriormente ku e no ta bai. E ta bai analisá e karta internamente i mas lat e siman aki e ta bini ku un deklarashon ofishal. Bijkerk tambe ta deliberá ku su apoyo polítiko.
Outor Belkis Osepa


text:
MINISTER XIOMARA MADURO A RECONOCE BENJAMIN PICK – PROPIETARIO DI LA MODERNA PA SU PERSERVERANCIA Y CONFIANSA DEN ECONOMIA DI PAIS ARUBA
MINISTER XIOMARA MADURO A RECONOCE BENJAMIN PICK – PROPIETARIO DI LA MODERNA PA SU PERSERVERANCIA Y CONFIANSA DEN ECONOMIA DI PAIS ARUBA
Oranjestad – Durante di e evento di lansamento di e campaña Cumpra Local – di nos pa nos mes- Minister Xiomara Maduro a sorpende sr. Benjamin Pick, propietario di La Moderna cu un bunita reconocemento, como un comerciante cu den tempo bon y malo a keda den Caya G.F. Betico Croes di nos cuidad.
Benchi ta un ehempel pa entrepeneurnan
Minister Maduro a bisa cu tur hende conoce ‘Benchi’ of ‘Chipi Chipi’ di La Moderna cu tin hopi aña den Caya G.F. Betico Croes. Benchi a duna trabou na hopi yiu di tera y como un bon fanatico di baseball y di ‘Yankees’ semper Benchi a aporta na deporte di nos Pais. E mandatario a enfatisa cu Benchi ta un bon ehempel y inspiracion pa specialmente e entrepeneurnan, e comerciantenan nobo cu ta bay cuminsa cu nan negoshi. E dignatario a sigui bisa cu Benchi ta e pilar di ‘La Moderna’ cu ta un instituto den Caya G.F. Betico Croes. Na nomber di Gobierno di Aruba hunto cu Minister Andin Bikker, Minister Xiomara a otorga un bunita reconocemento na Benchi pa su perserverancia, su confiansa y su contribucion na desaroyo di economia di nos Pais.
Nos tin cu sigui positivamente padilanti
Den su discurso pa gradici Minister Xiomara Maduro, Benchi a enfatisa cu enberdad tempo ta duro aworaki, pero cu perserverancia y hopi dedicacion na su clientenan, su negoshi por a sigui draai. Benchi a subraya cu comerciantenan mester cumpli cu locual nan por y locual no por cumpli cune, pa spaar pa despues por cumpli cu nan responsabilidadnan. ‘Nos tin cu sigui positivamente padilanti’ Benchi a bisa.
Benchi a keda masha contento y a gradici Gobierno di Aruba specialmente Minister Xiomara Maduro pa e bunita reconocemento.


text:
Oranje Fonds ta inisiá awe ku búskeda di proyektonan spesial ku tin oportunidat pa bini na remarke pa un Appeltje van Oranje 2022. E aña aki e tema ta Oportunidat igual pa tur hóben. Desigualdat den oportunidat ta un problema urgente den nos komunidat ku pa motibu di e krísis di Corona a bira mas grandi. Ku e Appeltjes Oranje Fonds ke pone atenshon riba proyektonan ku ta atendé e problema aki ku éksito, pasombra nan ta meresé sosten i rekonosementu. Pa bini na remarke pa un Appeltje organisashonnan por registrá te ku 30 di sèptèmber via oranjefonds.nl/appeltjes.Tres inisiativa lo risibí e premionan na mei 2022 serka Rei Willem-Alexander.
Lamentablemente no ta tur hóben ta haña e mesun oportunidat. Diferente investigashon a demostrá ku desigualdat entre diferente grupo di hóben ta sigui oumentá. Dor di e krísis di Corona e problemanan a oumentá i ta mas bisto. Hóbennan tin èkstra preshon pa motibu di pèrdida di enseñansa, lugá pa kore stazje, trabou (permanente), entrada, struktura i kontakto sosial. Nan ta eksperensiá mas strès na kas, ta ser afektá pa por ehèmpel violensia doméstiko ku ta oumentá, ta sinti nan mes isolá i ta pèrdè perspektiva. Tambe tin gruponan nobo di hóbennan vulnerabel ku ta lanta.
Muraya invisibel
Segun un rapòrt di Sociaal Cultureel Planbureau di 2019 tokante oportunidat i opstákulonan bou di hóbennan tin menasa ku ta lanta un ‘muraya invisibel’ entre hóbennan ku tin òf no tin rekurso. Algun por probechá di e oportunidatnan i otronan ta topa nan ku opstákulo. Asina tin hóbennan ku sufisiente kapital ekonómiko i sosial ku tin mas posibilidat pa kapitalisá oportunidatnan ku ta aparesé. Aki kapital sosial ta bira kada bes mas importante: personanan ku tin e nètwèrk korekto ta bai dilanti den bida. Aspektonan manera edukashon i orígen – unda bo nase, ken ta bo mayornan, di unda nan a bini i kiko nan ta hasi – ta hunga un ròl den esaki meskos ku prehuisio (inkonsiente), eksklushon i deskriminashon.
Afortunadamente tin hopi organisashon ku ta dediká nan mes na duna tur hóben e mesun oportunidat. I Oranje Fonds ta buska proyektonan spesial ku ta embolbí hóbennan ku ta sigui yuda otro hóbennan di e mesun edat p’asina duna nan e rekonosementu ku nan meresé. Pensa aki riba por ehèmpel un proyekto di amigu ku ta konektá hóbennan ku otro, un inisiativa ku ta laga refugiadonan di e mesun edat topa otro òf un proyekto di boluntarionan hóben ku ta ofresé sosten na hóbennan LHBTIQ+-. Sugerí un organisashon òf registrá un organisashon dirèkt pa bini na remarke por for di awor via oranjefonds.nl/appeltjes.
Ta entregá e Appeltjes van Oranje tur aña na tres inisiativa ku di forma eksitoso ta konektá diferente grupo òf ta sòru pa otronan bolbe partisipá den komunidat. Tur ganadó di un Appeltje van Oranje ta risibí un eskultura di bròns trahá pa Prensès Beatrix i un suma di 25.000 euro. Tur aña Reina Máxima ta entregá e premionan. Den e añanan ku ta selebrá un lustro esaki lo ta na enkargo di Rei Willem-Alexander. E aña aki ta di 20 biaha ku ta entregá Appeltjes van Oranje.
Oranje Fonds
Oranje Fonds no ke pa ningun persona ta nan so i ke pa nan partisipá den nos komunidat. P’esei nos ta fortifiká i ta konektá organisashon, boluntario i donatùrnan ku ta kontribuí na un komunidat konektá. Nos ta hasi esaki danki na e.o. Nationale Postcode Loterij, Nederlandse Loterij, de Vrienden i diferente otro partner. Rei Willem-Alexander i Reina Máxima ta e pareha patrosinadó di Oranje Fonds.


text:
ORANJESTAD – Ta un di e temanan di mas papiá den e lucha elektoral aktual na Aruba: e pregunta si por legalisá uso di cannabis pa metanan médiko. Mayoria di e partidonan polítiko ta bisa ku nan ta pro. Pero ta algu ku e usadónan tambe ke?
Durante di e promé debate di e kabesnan di lista, mas promé e luna aki, tur partido ku a partisipá a indiká ku nan ta pro legalisashon pa uso medisinal. Ántes e tópiko aki tabata kompletamente tabú den polítika arubano. Durante e elekshon di 2013 ta un partido so tabata pro legalisashon, pero e aña aki ta manera e dos partidonan grandi, MEP i AVP, i e partidonan chikí nobo manera POR i MAS, ta mira posibilidat den mariwana medisinal.
Paso chikí
Andrani Geerman (34), un sushi-chef ku su propio restorant na Aruba for di edat di 18 aña ta sufri di gota ekstremamente pisá. Aktualmente e tin inflamashon na diesshete lugá na su kurpa. Geerman ta bisa ku e ta kombiná su remedinan regular ku kuminda vegetariano, suplementenan natural i humamentu di pitu kontra e doló.
E ta bisa ku uso di cannabis ta yud’é, pero e ta avisá kontra legalisashon sin bon investigashon. “Ta un área deskonosí. Promé ku bo sa bo ta bai bela yen anto senk e barku sin tin nodi. Pone paso chikí. Wak kon paisnan den regio ta hasié i siña di esaki. Den otro paisnan promé a dekriminalisá cannabis. Ei tambe ta uso medisinal so a legalisá. Ta trata espesialmente di edukashon. Informá bo pueblo i espesialmente muchanan promé ku bo kuminsá ku e kos aki.”
Tanten ku e ta ilegal médikonan no por studia e materia formalmente ni tampoko traha kuné, Geerman ta remarká. Dekriminalisashon p’e ke men ku esnan ku ta kultivá mariwana tambe mester ta envolví den e proseso pa bai un kultivashon legal kontrolá. Legalisashon di mariwana pa uso rekreativo ainda Geerman ta mira komo un paso muchu leu. “Sin edukashon esaki lo ta peligroso.”
Henter e mata
Si mariwana medisinal bira legal, Geerman ta haña ku tur hende tin derechi di disidí nan mes riba ki manera e ke tuma e remedi. “Por ehèmpel bo por usa zeta di cannabis òf pildora. Mucha ku outismo por benefisiá di esaki. Ma esaki no ta tur. Pakiko e mester ta optenibel solamente den forma prosesá, miéntras ku den forma natural e ta e mas mihó? Ami mes a ripará ku mi ta benefisiá di usa e mata hinté. Banda di hum’é tambe tur kos di e blachi i e stèki, te na e flor. Tur e partinan ei tin algu ku por yuda mi. Ke men laga nos bisa ku ainda mi ta sinti falta di un ingrediente importante den mi ‘power smoothie’ di tur dia.”


text:
Inscripcion pa Landsexamen 2020
Seccion Examenbureau di Departamento di Enseñansa Aruba (DEA) ta informa cu inscripcion pa Landsexamen ta tuma luga den e periodo di 2 di september pa 30 di september 2019.
IPA ta organisa 21+ Toets
Instituto Pedagogico Arubano (IPA) ta tene un anochi di informacion tocante e 21+ Toets diaranson dia 28 di augustus proximo.
Resultado di Examen 2018-2019
Departamento di Enseñansa Aruba (DEA) a ricibi for di Dienst Inspectie van het Onderwijs e resultado oficial di examen despues di e “2e tijdvak” pa aña escolar 2018-2019 di alumnonan cu a participa na examen riba nivel di EPB, MAVO, HAVO y VWO.
Ayudo financiero extra pa aña escolar 2019-2020
Den luna di september tur persona cu ta den bijstand y cu ta bay scol, tin e posibilidad di haya un ayudo financiero extra. Esaki ta wordo paga un biaha so y ta consisti di dos parti: (1) ‘Schooluitkering’ y (2) ‘Ouderlijke bijdrage’.
GevMin Washington ta elabora riba scolnan na Merca
Minister Plenipotenciario di Aruba na Washington, sra. Joselin Croes, durante un conferencia di prensa di Gobierno di Aruba dialuna 19 di augustus, a resumi un aña di trabou na Washington DC. Esaki a inclui diferente reunion y proyecto riba tereno di enseñansa, combersacionnan cu a tuma luga cu scolnan na Merca, y e oportunidad pa studiantenan haci internship na embahada.
Landsexamen 2020
Seccion Examenbureau di Departamento di Enseñansa Aruba (DEA) ta informa cu inscripcion pa Landsexamen ta tuma luga tur aña den luna di september.
“Nos tur por haci un diferencia”
Nos ta na un comienso di un aña escolar nobo. Un momento bunita pa nos tur den e campo di enseñansa para keto y desea otro un aña escolar fructifero.
2019-2020: Aña escolar historico pa SAM
Aña escolar 2019-2020 ta uno historico pa e sistema di enseñansa di Aruba, mirando cu Scol Arubano Multilingual (SAM) lo cuminsa na nivel nacional den tur scol preparatorio ariba nos isla.
Ayudo cu articulo di scol
Durante e temporada di vakantie grandi, famianan vulnerabel ta acerca Departamento di Asunto Social (DAS) pa pidi ayudo cu articulo di scol. Pa medio di esaki DAS kier splica den ki forma ta intermedia pa famianan cu mester ayudo cu articulonan di scol.
Concept Vakantierooster 2020-2021 y 2021-2022
E concept vakantierooster pa añanan escolar/academico 2020-2021 y 2021-2022 ta in behandeling. Unabes ricibi input di e stakeholders, e proposicion ta bay pa Minister di Enseñansa di Aruba pa aprobacion.


text:
Pronóstiko di tempu pa Kòrsou i bisindario bálido te djabièrnè mainta 06:00 o.l., 20 di mart 2020.
Pronóstiko di tempu pa Kòrsou i bisindario bálido te djabièrnè mainta 06:00 o.l., 20 di mart 2020.
Kompilá:
djaweps 19 di mart 2020, 05:00 o.l. (09:00 UTC).
Tempu:
Parsialmente nublá te de bes en kuando basta nublá dor di nubianan pasahero den atmósfera superior. Tambe tin posibilidat pa un áwaseru di durashon kòrtiku durante dia.
Temperatura máksimo lo alkansá 31ºC i temperatura mínimo 25ºC.
Solo ta sali 06:40 i ta baha 18:47 o.l.
Bientu:
For di direkshon por lo general ost i moderá; forsa 3 te 4 (12 te 30 km/ora, 7 te 16 nudo). De bes en kuando posiblemente basta fuerte den ráfaga; forsa 5 ( 31 te 39 km/ora, 17 te 21 nudo).
Situashon general:
Un oumento leve di humedat por kondusí temporalmente na desaroyo di nubia ku por generá un áwaseru di durashon kòrtiku durante e próksimo dianan. Ademas, un sistema di preshon haltu kresiente djis nort di Karibe lo promové bientu algu mas fuerte durante e siguiente dianan.
Kondishon di laman:
Moderá ku altura di olanan entre 1 i 1.5 meter (3 pa 5 pia).
Fenómeno spesial:
Ningun.
Perspektiva te djasabra mainta:
Parsialmente te temporalmente basta nublá ku algu di áwaseru riba partinan di Kòrsou.
Meteorólogo:
Correa.


text:
Kiko ta pasa si ami ta víktima?
Abo a bira víktima di un delito ku un hóben a kometé? Pèrkurá pa bo hasi denunsia na polis. Sin denunsia, no por manda e hóben pa Halt.
Kombersashon di diskulpa
Víktimanan hopi bes tin molèster di e eksperensia desagradabel di e delitu. Esei ta hopi fèrfelu! P’esei Halt ta haña importante pa bo sinti satisfakshon dor di e trayekto ku ta imponé riba e hóben. Un parti importante di e trayekto di Halt ta e kombersashon di diskulpa. Den e kombersashon aki bo ta haña e oportunidat pa kompartí bo storia i asina laga e malechor komprondé kiko e konsekuensianan ta di su komportashon. E hóben ta ofresé su diskulpa pa loke el a hasi bo. E kombersashon di diskulpa ta duna un aporte importante den siña di erornan.
Previo na e kombersashon un mèntòr di Halt ta yama bo ku e pregunta si bo ta habrí pa esaki. Ounke e kombersashon di diskulpa por tin bentaha tantu pa bo komo pa e hóben, ta keda kompletamente na abo si bo kier hiba e kombersashon.


text:
KRALENDIJK – 21 di desèmber 2020, ‘Bonaire Utility Associaton’ ofisialmente a firma statutonan, pa medio di e direktiva temporal. E direktiva ta konsistí di; Leonard Sint Jago komo presidente, Remigio Eliza vise presidente, Junior Albertus sekretario, Armando Baltazar tesorero i Vurnon Cicilia miembro di direktiva. E proseso pa lantamentu di e asosashon i e parti di organisatorio di ‘Bonaire Utility Association’ ta guiá pa ‘Fida B.V.’.
Leo 2008 a start un kompania di instalashon di koriente. Asina e idea a lanta pa yega na un asosashon di e kompanianan ku ta hasi instalashon di koriente i na 2017 a inisiá ku kòmbersashon ku algun persona, kon pa yega nasementu di e asosashon. 22 kompania tin asosiá na e asosashon. Kisas tin algun no aktivo. “Loke nos a forma ta e mandato di e 18 kompanianan presentá. Febrüari 2021 nos ta bolbe sinta pa kontinuá ku kombersashon i palabrashonnan.
Nos a bai Kòrsou tambe pa informashon i e idea ta pa yega na tres piedra di fogon, huntu nos ta tuma desishon pa kosnan kana stabil. Ya e ta kana den bon direkshon, entre otro e relashon di trabou i kontakto ku WEB N.V.. WEB ta hopi kontentu ku e loke nos a presentá i ta hasiendo. Nos ke hisa nivel di tur kompania i regulá preis i mas. E asosashon tei i awor nos ta kontinuá ku tur kompania huntu. Ta importante pa kompanianan ku ta bende material di instalashon di koriente, ta na altura, kiko nan mester buska pa bende, pasobra tin reglanan nobo. Tambe nos ke plania pa organisá kurso pa e hende sa kon ehekutá e trabou korektamente, siguiendo reglanan di WEB. Hasiendo esaki e kliente sa ku e ta atendé ku un kompania rekonosé i ku konosementu amplio di e trabou. Tambe un persona por aserká e organisashon na momentu algu a bai inkorekto, pa nos por duna atenshon na esaki. Pa mas informashon por tuma kontakto ku e asosashon na number di telefon 717-1631 i por pasa na ofisina di IPOT den Antriol pariba.”


text:
Diamars merdia un señora a acudi na un supermercado na Tanki Leendert. Pa regla di Gobierno, na entrada e mester ricibi un spuit den su man di hand sanitizer cu alcohol di minimo 70%. E señora tabata convenci cu loke nan a spuit den su man, no ta hand sanitizer. E tabata te hasta manda holor dushi. A notifica polis riba e asunto aki, pasobra e ta mustra mas peligroso ora cu no cumpli cu regla y usa un bon hand sanitizer.
SOLO DI PUEBLO a bin compronde cu polis a intermedia y e Chines mester a duna cuenta ta ki likido e ta usando. A bin sali na cla cu el’a cumpra e likido na compania local cual ta un producto color berde y ta skirbi cu e ta sanitize. E producto ta conentra y mester mescle cu awa. Ora di haci mas investigacion a bin sali na cla e producto aki ta mas bien pa mop vloer y no ta un hand sanitizer y ta duda cu esaki ta contene alcohol di minimo 70%. Unabes cu mescle cu awa, ta nifica cu e no ta contene alcohol 70%.
SOLO DI PUEBLO a dobble check e sitio Web di e compania local enberdad e producto ta bisa di ta un sanitizer, etc.etc, pero kisas e no ta pa wordo usa riba man, sino riba vloer, etc. Porcierto ta mustra un bon producto cu por wordo usa pa laba obheto, vloer, cushina, etc.
Ta urgi DVG pa revisa esaki, pasobra ora nos ta kere cu lo laba man via un hand sanitizer, ta resulta cu no ta e caso..


text:
OM NO TA BISA NADA RIBA INVESTIGASHON MAXIMUS
(met video’s Notisia360 onder, red)
WILLEMSTAD.- Miéntras ku rumornan a bolbe lanta kabes kaminda ta menshonando nòmber di parlamentario Elmer “Kadè” Wilsoe komo sospechoso den e kaso Maximus, ministerio públiko no ta bisa nada riba e investigashon aki. E investigashon Maximus ta trata e outornan intelektual tras di morto di e lider polítiko Helmin Wiels 5 di mei 2013.
Un bia mas tabatin informashon serka medionan riba Internet relashoná ku e kaso di Wiels. A lanta hinter e kaso di nobo i menshoná Kadè Wilsoe. EXTRA a tuma kontakto ku e parlamentario, pero el a bisa ku e no ta bai reakshoná i ta warda e momentu oportuno pa atendé ku tur esnan ku ta menshoná su nòmber.
Mirando seriedat di e kaso EXTRA a tuma kontakto ku fiskal Guiano Schoop kende a bisa ku OM ta mantené nan posishon ku no ta duna niun informashon riba e kaso Maximus.
Uniko kos ku e ta bisa ta ku e investigashon ta kanando. Riba e punto si Wilsoe ta sospechoso si òf no e fiskal a bisa ku e no ta bisa ku Wilsoe ta ni ku Wilsoe no ta sospechoso pasobra si e bisa ku e parlamentario ta sospechoso e lo ta dunando informashon anto si e bisa ku Wilsoe no ta sospechoso tambe e lo ta dunando informashon riba e kaso i esei nan no ta hasi.
E fiskal a sigui bisa ku tin hendenan ku OM a skucha komo testigu i otronan komo sospechoso. Esnan ku OM a duna informashon riba dje ta pa motibu ku nan a keda detené i p’esei a duna informashon na prensa.
OM no ta duna detaye riba e kaso. E investigashon ta kontinuá i OM ta purba yega na klaridat pa informá komunidat.
Bron: Extra
Video’s: Notisia360
Dossier: Helmin Wiels – Moord


text:
Noodverordening PAP i Hul
- BONEIRU
ORDENANSA DI EMERGENSIA-179WOLBES
GEZAGHÈBER DI ENTIDAT PÚBLIKO BONEIRU
(number di archivo 2020 001063 )
Konsiderando:
– ku na Hulanda, pero tambe rònt mundu tin un brote komo resultado di e Coronavirus (COVID- 19);
– ku pa kombatí plamamentu mas aleu di e virus ta tumando medidanan rònt mundu;
– ku Gezaghèber di e Entidat Públiko Boneiru a base di e wet publieke gezondheid (lei di salubridat públiko) ta pèrkurá pa kombatimentu di un epidemia di un malesa di infekshon ku ta pertenesé na e grupo A di Infekshon di malesa;
– ku riba 14 di mart 2020 e Regeling tijdelijk verbod burgerlijke luchtvaart luchtruim Bonaire, Sint Eustatius en Saba (Areglo di prohibishon temporal di aviashon sivil den espasio aerio di Boneiru, Sint Eustatius i Saba) a drenta na vigor relashoná ku e plamamentu di e virus anteriormente menshoná;
– ku riba djasabra 14 di mart 2020 e tim di maneho insular di Boneiru, a eskalá pa nivel di kordinashon 3;
– ku riba 15 di mart 2020 e tim di maneho insular, despues di informe di RIVM na e islanan BES, a disidí di sera e tráfiko aéreo ku destinashon Kralendijk i prosedente di paisnan di
riesgo haltu, manera deskribí den e Regeling tijdelijk verbod burgerlijke luchtvaart (Areglo prohibishon temporal di aviashon sivil) fechá 14 di mart 2020;
– ku a komplementá e Regeling tijdelijk verbod burgerlijke luchtvaart (Areglo prohibishon temporal di aviashon sivil) riba 16 di mart 2020 mas aleu ku kuater pais di riesgo haltu den e region karibense;
– ku na Boneiru no ta trata di transmishon lokal, pero ku ta tuma medidanan ku ta konta pa e área kompleto di Boneiru pa kombatí plamamentu mas aleu di e virus;
– ku RIVM ta konsehá Gezaghèber di Boneiru pa limitá e kontaktonan sosial riba e isla;
– ku e medionan regularmente disponibel pa garantisá e protekshon di siguridat i salubridat menshoná ariba, aktualmente no ta ofresé sufisiente alivio i ku ta nesesario pa stipulá instrukshonnan general obligatorio pa mantenshon di órden públiko i pa garantia di e siguridat i salubridat, bou di e sirkunstansianan ekstraordinario aki;
-ku pa protekshon di e siguridat i salubridat di e habitantenan di Boneiru, e Gezaghèber
a disidí pa prohibí tur evento/ reunionnan/ aktividatnan por estilo ku mas ku 50 persona;
-ku, bou di e sirkunstansianan aki pues, di akuerdo ku loke ta stipulá den artíkulo 179 WOLBES ta konsiderá instrukshonnan general obligatorio nesesario ku ta di un índole temporal i ku ta pèrmití desviashon for di otro instrukshonnan legal temporalmente riba e teritorio kompleto di Boneiru;
Mirando:
– Artíkulo 179 di e Wet openbare lichamen Bonaire Sint Eustatius en Saba (Lei Entidat Públiko Boneiru, Sint Eustatius i Saba);
– De Regeling tijdelijk verbod burgerlijke luchtvaart luchtruim Bonaire, Sint Eustatius en Saba (Areglo di prohibishon temporal di aviashon sivil den espasio aerio di Boneiru, Sint Eustatius i Saba) relashoná ku e virus ku ta kousa e malesa COVID-19;
– Areglo di Minister di Infrastruktura i Maneho di Awa, di 16 di mart 2020, nr. IENW/BSK-2020/52412, pa kambio di e Regeling tijdelijk verbod burgerlijke luchtvaart luchtruim Bonaire, Sint Eustatius en Saba (Areglo di prohibishon temporal di aviashon sivil den espasio aerio di Boneiru, Sint Eustatius i Saba) relashoná ku e virus ku ta kousa e malesa COVID-19;
A TUMA DESISHON
pa determiná e siguiente instrukshonnan general obligatorio pa mantenshon di órden públiko i
siguridat:
Artíkulo 1 Teritorio
- E ordenansa aki ta konta pa e área, ku ta konsistí di e teritorio inkluso awanan teritorial di Boneiru, di e edifisionan lokalisá ei den habrí pa públiko i e terenonan ku ta pertenesé na eseinan, manera indiká riba e mapa di teritorio ku ta pertenesé na e desishon aki.
- Riba e mapa ku ta pertenesé serka e desishon aki ta designá e aeropuerto komo área kaminda un prohibishon di aglomerashon di hende ta na vigor entrante 18 di mart 2020 te djamars 7 di aprel 2020.
Artíkulo 2 Prohibishon di aglomerashon di hende
- Ta prohibí pa tur hende, ku no ta traha serka e aeropuerto, lokalmente konosí komo Bonaire International Airport, pa ta presente riba e tereno di e aeropuerto.
- E aeropuerto i e tereno di e aeropuerto ta temporalmente solamente aksesibel pa tráfiko di destinashon for di fecha di entrada di e ordenansa aki te 7 di aprel 2020.
2
Tráfiko di destinashon ke men:
A: personal den servisio sivil
B: personal den servisio di e kompanianan establesé na e aeropuerto
C: suministradónan di e kompanianan establesé na e aeropuerto
D: personal di e servisionan di seguridat
E: personal di KMAR
F: personal di KPCN
G: personal di BKCN
H: personal di Duana
- Kontrario na e insisonan ariba menshoná ta pèrmití bishitantenan, ku ta baha pasaheronan ku ta bandoná e isla, pa ta presente na e sala di partida pa maksimalmente mei ora.
Artíkulo 3 Seguridat aeropuerto
Tur entrada i salida di e aeropuerto i e tereno di e aeropuerto ta sigurá dor di Koninklijke Marechaussee.
Artíkulo 4 Prohibishon di molèster
Kada ken mester apstené di kualke forma di molèster relatá na e área indiká bou di artíkulo 2. Tur forma di molèster, bou di kua pero no solamente formashon di un blokeo ku ta stroba e entrada/salida di e tereno menshoná, ta terminantemente prohibí.
Artíkulo 5 prohibishon riba evenementonan
- Ta prohibí pa (laga) tene, organisá òf desaroyá evento kaminda mas ku 50 persona lo aglomerá simultáneamente.
- Evento manera indiká den e insiso anterior ke mèn tur enkuentro i evento públiko di divershon manera indiká den e Algemene Politiekeur Bonaire i tambe tur enkuentro den ambiente privá kaminda mas ku 50 persona c.q partisipante ta reuní simultáneamente, ku ta tuma lugá den edifisionan ku ta habrí pa públiko i tambe den edifisionan ku no ta habrí pa públiko inkluso e terenonan ku ta pertenesé na eseinan i tambe den aire liber òf den lugánan públiko.
Artíkulo 6 Seramentu di skolnan i kompanianan
- Ta pèrmití ta tene e siguiente institushonnan habrí a ménos ku:
E institushonnan kaminda lokalmente ta bende i konsumí kuminda òf bebida (lugánan di kome i bebe) ta praktiká social-distance i ta pèrmití maksimalmente 50 persona den e institushon, ku eksepshon di interiornan den kompanianan ku no ta aksesibel pa e públiko (kantina i catering di kompania) i interiornan den hotèl na benefisio di e huéspetnan di hotèl;
3
- Ta prohibí pa mantené un di e siguiente institushonnan habrí:
– Klupnan pa deporte i fitness (akomodashonnan di deporte i institushonnan di deporte) bou di kua pisina, sala di deporte, souna i kanchanan di deporte;
-Misanan i edifisionan
– Akohida promé i despues di skol
– Skolnan
– Souna
Artíkulo 7 Siguimentu di instrukshonnan
Mester kumpli puntualmente i inmediatamente ku tur indikashon, duná dor di polis, Koninklijke Marechaussee òf ámtenar indiká pa esei, na interes di órden públiko i/òf siguridat di personanan relashoná ku e instrukshonnan aki.
Artíkulo 8 Medida disiplinario
- Esun ku intenshonalmente subi e tereno òf di otro forma kometé aktonan pa mina e instrukshonnan manera stipulá den artíkulo 7, òf ku violá e stipulashonnan duná serka òf en virtut di e instrukshonnan aki, ta risibí un kastigu di un aresto di maksimalmente tres luna òf un but di e di dos kategoria.
- E hechonan kastigabel, indiká den insiso unu, ta infrakshonnan.
Artíkulo 9 Eksepshonnan
Prohibishonnan/ órdennan ariba menshoná no ta konta pa servisionan di asistensia i pa personanan, lokalidatnan òf aktividatnan indiká dor di Gezaghèber.
Artíkulo 10 Drentamentu na vigor
E Instrukshonnan aki ta drenta na vigor inmediatamente riba 18 di mart 2020. E ordenansa ta na vigor te 7 di aprel 2020. 00.00 or ora lokal, a ménos ku disidí pa prolongá òf eliminá e ordenansa aden promé ku e momentu ei.
:
Ta sita e ordenansa aki komo : noodverordening COVID-19 Bonaire (Ordenansa di emergensia COVID-19 Boneiru).
Di e manera ei deklará na Boneiru, 18 di mart 2020
Ta manda kopia di esaki pa:
- KPCN,
- Ministerio Públiko,
- Representante di Reino,
- Ministerio di Salubridat Públiko,
- Ministerio di Infrastruktura i Maneho di Awa,
- Ministerio di BZK, DG Relashonnan di Reino,
- Departamento
Flamingo Airport
CBIA)


text:
philip elhage
-
News
Philip a competi na Tokyo
Atleta di tiro, Philip Elhage a mira accion diasabra na Tokyo E prome atleta Arubano a mira accion na Tokyo.…Read More »
-
News
Ultimo training pa Philip
Philip Elhage a hasi su ultimo entrenamento awe na Tokyo, Japon Awe diabierna (Tokyo) a tuma lugar e ultimo entrenamento…Read More »
-
News
Weganan Olimpico cla pa start
Nos tres atleta nan lo mira accion den e prome siman di Weganan Olimpico Despues cu diabierna awor e weganan…Read More »
-
News
Training di Tiro a start
Atleta di tiro Philip Elhage a termina su prome entrenamento na Tokyo Awe merdia (ora di Tokyo) a tuma lugar…Read More »
-
Lima2019
Philip ta conta di su competencia
Philip Elhage di tiro ta elabora riba su competencia den e 10m Air Pistol na e Weganan Panamericano LIMA 2019…Read More »
-
Lima2019
Philip a competi na Lima
Philip Elhage a caba na di 15 lugar den e competencia di Air Pistol 10m den e Panam Games LIMA…Read More »
-
Barranquilla2018
Philip a start su competencia
Awe diadomingo Competencia di Tiro a mira accion na e Weganan Centroamericano y del Caribe Barranquilla 2018. Philip Elhage, representando…Read More »


text:
NAN A HASI UN BON TRABOU AYERA NA SITIO DI AKSIDENTE DESPUES KU OUTO A BÒLTU
KRALENDIJK — Ayera nos a tuma nota di un bon trabou ku e polisnan aki a bin ta desplegá durante un aksidente riba kaminda di Rincon. Ta asina ku e shòfur di e aksidente a logra sali for di e outo pero tabata tin un kòrta na su pia ku tabata saka hopi sanger. Mesora e polis nan aki a aktua i yuda e shòfùr aki ku su pia, prome ku ambulans a yega.
Nan a hasi un chekeo pa wak si tur kos bon ku e shòfùr mientras nan tabata warda ambulans yega na e sitio. Komo habitante bota sinti bo proud di tin polis nan ku ta aktua di e forma aki, ofresiendo nan yudansa den e momentu nan ku mas mester.
Post Views:
7


text:
Hendenan cu ta Covid-19 positivo sin sa, ta cana rond plama virus!
ORANJESTAD, Aruba –14 januari 2021: Informacion cu Departamento di Salud Publico ta ricibiendo for di dokternan di cas y tambe for di entrevistanan cu ta wordo ehecuta cu esnan cu a test positivo pa Covid-19 ta cu nan a pensa cu ta griep nan tin.
Mas y mas ta tumando nota di pashentnan cu na momento di test positivo ta señala cu nan tin algun dia malo caba pero no a haya necesario pa yama dokter di cas pa test, pasobra nan a pensa cu ta griep nan tin. Na varios ocacion a informa na comunidad cu no ta tur persona ta experencia covid-19 di mes forma. Tin persona cu ta bira hopi malo y tin otro cu ta haya sintomanan hopi leve.
Cu bo tin sintoma hopi leve cu ta parecido na griep, alergia of sinus ta motibo pa test pa covid. Mientras cu bo persona ta cana rond cu e sintomanan sin un diagnostico concreto bo ta contagiando otro persona cu Covid-19 Corona virus sin cu bo ta na altura.
Dokternan di cas y tambe Departamento di Salud Publico ta preocupa cu e desaroyo aki cu ta sigui conduci na aumento di casonan na Aruba. E suplica ta bay un bes mas na comunidad pa na indicacion di minimo di sintoma, no basila pero yama bo dokter di cas pa bo por bin na remarke pa un test mas pronto posibel pa di e forma aki stop e transmision di e virus.
Pa mas informacion ‘Like’ nos page riba facebook “Directie Volksgezondheid DVG Aruba” y keda bon informa.


text:
ORANJESTAD – Riba 26 di augustus ta haci exactamente 40 aña pasa, cu tres ruman a dicidi pa habri Giselle Department Store. Como muestra di aprecio pa e bunita trayectoria aki, Minister Xiomara Maduro a haci un bishita na Giselle pa asina felicita e Staf y Personal, y tambe den nomber di Gobierno di Aruba entrega un reconocemento.
Giselle ta un bunita ehempel di un negoshi local funda na 1981 y maneha pa 3 ruman muher Figaroa. Deta tabata e bendedora, Evelyna tabata e cahera y Elsie den feliz memoria tabata fungi como e manager. A base di nan trabou duro e 3 rumannan a logra establece un negoshi cu ta un ‘icono’ den nos comunidad di Aruba. Un Department Store cu ta hopi popular bou di nos localnan y tambe nos bishitantenan specialmente di nos islanan ruman Corsou y Boneiro. Hopi di nos conoce e frase ‘mi ta bay Giselle bin bek’.
Giselle Department Store a crece atravez di añanan y asina a contribui grandemente na economia di Aruba. Banda di trece paña y varios otro articulo na un prijs rasonabel pa nos pueblo, tambe a ofrece trabou na hopi famia. Remarcabel ta cu Giselle tin un personal consisti di localnan cu ta hopi fiel y loyal cu tin varios aña ta traha na e negoshi aki.
Tin cu remarca e bon servicio di e personal cu ta hopi atento y amabel cu su clientela. Esaki ta duna e cliente un bunita experiencia y asina lo regresa pa nan siguiente compras.
Sra. Greta, Sra. Evelyna y Sra. Elsie dfm ta un bon ehempel pa specialmente nos entrepeneurnan cu perserverancia, sacrificio, trabou duro y dedicacion bo ta logra cu bo negoshi ta exitoso.
Minister Xiomara Maduro a reconoce tambe Sra. Gisella, cual tambe despues di fayecimento di Sra. Elsie, ta forma parti di e Staf di Giselle.
E mandatario ta recorda mama di Gisella, Sra. Elsie cu tabata un tempo colega di su señora Mama na un otro negoshi prome y despues Sra. Elsie hunto cu otro dos ruman a funda Giselle. Un persona cu e mandatario ta recorda cu hopi cariño.
Na nomber di Gobierno di Aruba y como Minister di Economia, Sra. Xiomara Maduro a gradici Famia Figaroa pa nan confiansa den Aruba su economia den tempo bon y menos bon. E mandatario ta gradici tambe pa e bunita aporte cu Giselle Department Store semper ta duna den forma di donacion na varios famia, instituto y organisacionan den nos comunidad.
Masha pabien na e famia grandi di Giselle Department Store.


text:
Oranjestad: Dialuna pa 12’or y 45 di marduga ta presenta na warda di Polis, Oranjestad, un dama kende ta declara cu un rato prome ela wordo asalta pa un persona desconoci.
E dama tabata canando den centro di cuidad y na altura di Djiespi, un homber bruid, bisti cu un T-shirt berdey un short color scur a asalt’e. E persona a ranca su tas, den cual tabata tin su pertenencianan bay cunan.
Den e tas e tabata tin su rijbewijs di Aruba, su paspoort hulandes y colombiano, su I.D. Colombiano, poco placa, su agenda, un boshi yabi, su caarchi AZV y un charger.
Un keho a wordo entrega y recherche a wordo poni na altura di e caso aki.


text: KRALENDIJK – E dia internashonal di e malesa Aids a pasa bai sin atenshon. Esaki ta debí ku tur konsentrashon aktual ta riba Coronavírùs i ta laga tur otro kos un banda, Konsehal Esther Bernabela a bisa. “Mi a hasi un remarke na diputado Nina den Heyer, pa atendé e parti di edukashon i prevenshon pa loke ta trata e malesa di HIV. E malesa aki ta un tabú den nos komunidat. Nos no a logra apesar di e tempu ku a pasa, pa por papia di e malesa. P’esei ta importante pa un programa di edukashon di e malesa i edukashon seksual. Hóbennan for di 12 aña ya ta kuminsá praktiká sèks. E atenshon pa e tipo di kosnan aki ta poko. Ta notabel atraves di sifra, di enfermedat seksual ta subi. Esaki ta spesialmente serka hóbennan. E ta duel mi ku bo ta haña un hóben riba 21 aña, ku bo ta splik’é tokante enfermedat, loke nan ta bisa ku nunka promé a tende di esaki. E bida di machismo ku ta biba den nos hendenan, ta pone ku nos no ta hasi uso di kòndòn pa protehá kontra malesa. Ta importante pa por tin un mashin pa e hende por kumpra un kòndòn. Despues di 12’or di anochi no ta posibel pa un hende kumpra kòndòn. Esaki ta pone ku e ta tene relashon sin usa kòndòn. Kòntròl di prostitushon no ta aktivo”, Konsehal Esther Bernabela a bisa.


text:
Kralendijk – Dentro di poko Boneiru ta distinguí kuater nivel di riesgo pa biaheronan ku ta bini e isla ku avion òf boto. E isla ta distinguí pais ku un nivel di riesgo hopi abou, abou, haltu i hopi haltu. Ta hasi distinshon tambe entre biahero ku ta kompletamente bakuná i biahero ku no ta kompletamente bakuná. E distinshon den kuater nivel di riesgo ta drenta na vigor for di djasabra 17 di yüli 2021, dentro di poko ta anunsiá e lista di pais di riesgo. For di 17 di yüli 2021 biaheronan for di 12 aña bai ariba ta obligá pa hasi tèst. Tur biahero pa Boneiru mester yena un Deklarashon di Salú entre 48 i 72 ora promé ku salida riba www.bonairecrisis.com.
Riesgo hopi abou
Biaheronan ku a bakuná i biaheronan ku no a bakuná for di paisnan ku riesgo hopi abou no tin mester di hasi tèst.
Riesgo abou
Biaheronan ku a bakuná for di paisnan ku riesgo abou no tin mester di hasi tèst. Biaheronan ku no a bakuná for di paisnan ku riesgo abou mester hasi un tèst di PCR dentro di 72 ora promé ku yegada na Boneiru, e resultado mester ta negativo.
Riesgo haltu
Biaheronan ku a bakuná for di paisnan ku riesgo haltu mester hasi un tèst di PCR dentro di 72 ora promé ku yegada. Biaheronan ku no a bakuná mester hasi un tèst di PCR dentro di 72 ora promé ku yegada i un tèst antigéniko na yegada na Aeropuerto Flamingo. Si hasi e tèst di PCR 24 ora promé ku salida, e ora ei ta anulá e obligashon pa hasi e tèst antigéniko na yegada.
Riesgo hopi haltu
Biaheronan ku a bakuná for di paisnan ku riesgo hopi haltu mester hasi un tèst di PCR dentro di 72 ora promé ku yegada. Biaheronan ku no a bakuná for di paisnan ku riesgo hopi haltu mester hasi e tèst di PCR dentro di 72 ora promé ku salida i e tèst antigéniko na yegada na Aeropuerto Flamingo. Si hasi e tèst di PCR 24 ora promé ku salida, e ora ei ta anulá e obligashon pa hasi e tèst antigéniko na yegada. Tur biahero ku a bakuná i biahero ku no a bakuná for di paisnan ku riesgo hopi haltu mester hasi un tèst di PCR grátis riba e di 5 dia despues di nan yegada.
Biaha ku boto
Pa biaheronan ku ta biaha ku boto pa Boneiru ta difísil pa hasi un tèst di PCR 72 ora promé ku yegada. Nan tin mag di hasi e tèst 72 ora promé ku salida, i un tèst antigéniko na yegada na e isla.


text:
Directie Natuur en Milieu ta gradici e organisacion TurtugAruba cu a tuma e iniciativa y haci’e un realidad cu awe na Baby Beach tin ubica 2 borchi informando e usuarionan di e laman cu turtuga ta presente.
Ultimamente a tuma nota cu na Baby Beach ta yega turtuganan pa come e yerbe cu ta crece eynan. Lamentabelmente, tanto hende local como turista ta molestia nan.
Warda di Polis na San Nicolaas mes ta yama TurtugAruba frecuentemente pa bini na e sitio como cu tin persona preocupa cu ta haci melding di e molester na e turtuganan indefenso.
TurtugAruba conhuntamente cu Sr. Armando Goedgedrag a diseña un borchi di aviso pa pone na Baby beach. Asina informando tur presente di e reglanan vigente pa cu nos turtuganan. Specialmente ta pidi publico pa no mishi cu e bestianan, no duna nan nada di come, observa e turtuganan desde un distancia y respeta nan y no gara nan ni tampoco trapa nan.
TurtugAruba a envolve e departamentonan ATA, KPA, DNM den e initiativa y ta gradici e compania Artmando pa e logro aki. Un biaha mas Directie Natuur en Milieu ta gradici e organisacion cu nan initiativa. Alaves ta haci un yamada na publico pa respeta reglanan con ta anda cu e turtuganan, bestianan protehi pa art 4 di e ley Natuurbeschermingsverordening


text:
Djarason anochi e proyekto musikal nobo ku ta karga e nòmber ‘ONE’ a tene nan konferensha di prensa ku a tuma lugá na Riffort Village.
ONE NEW EXPERIENCE – ONE EKSPERIENSIA NOBO
Djarason anochi e proyekto musikal nobo ku ta karga e nòmber ‘ONE’ a tene nan konferensha di prensa ku a tuma lugá na Riffort Village.
Primeramente ONE kier a hasi uzo di e oportunidat aki pa gradisí pueblo di Kòrsou, Aruba, Boneiru, Hulanda y Reino kompletu pa e entusiasmo ku a keda demonstrá for di na inisio. Fanátikonan di e diferente kantantenan ku ta forma parti di ONE a mustra hopi interes sin ni sikiera a tende e promé tononan di e agrupashon musikal.
Kiko ONE ta para pe? ONE ta un proyekto musikal ku a nase for di e gritu eksistente pa algu distinto den farándula aki na Kòrsou. ONE lo brinda un variedat di músika di diferente género. For di Salsa, Merengue, Bachata, Zouk, Ritmo Kombiná i Urban.
Loke ta hasi ONE diferente ta e aspekto ku otro kantantenan ta bon bini pa djòin nos kantantenan den kolaborashon musikal. E focus di ONE ta pa krea y mantené un sinergia musikal entre artistanan den farándula di Kòrsou i Reino Hulandes.
ONE ta kla pa brinda un variedat di músika riba un nivel indiskutibel, kaminda e talento di e artista ta para sentral. Elite Productions di Aruba huntu ku One Million Productions di Kòrsou a uni forsa pa por krea algu diferente. Un otro proyekto di ONE ta OUV, ku ta para pa ONE URBAN VIBES.
Mas informashon tokante OUV lo sali pronto.
ONE lo debutá dia 8 di yüli na Aruba huntu ku Buleria. Dia 15 di yüli ONE lo presentá un konsierto grandi pa e dushi pueblo di Kòrsou. Siguí pa e debut di ONE na Boneiru dia 5 di sèptèmber.
E eskoho pa realisá e debut na Aruba ta enkonekshon ku e di tres (3) aniversario di Buleria. Sigui nos via e sistema di retnan sosial Facebook i Instagram: “OneCuraçaoMusic” pa e delaster desaroyo nan rondó di ONE.
ONE tei pa TUR hende, sin ekskluí niun género. Pueblo di Kòrsou, Aruba, Boneiru i Hulanda…..We are ONE!
Just…….One New Experience!
By Amarcelli Scoop


text:
Oranjestad- Diasabra dia 27 di maart famianan, individualnan, empresanan y cuidadnan full rond mundo ta aporta na ‘Earth Hour’ den e forma di paga luznan pa un ora of mas y asina contribui na un mundo sostenibel, cual ta e meta en general.
‘Earth Hour’ ta un movecion ambiental global, cu a inicia na Sydney – Australia na aña 2007. Na aña 2008 ‘Earth Hour’ a ricibi un reconocimento mundial y desde e tempo ey Aruba ta conoci pa ta un di e paisnan cu tambe ta participa activamente na e ‘Earth Hour’ cual ta demonstra cu e comunidad di Aruba ta para hunto y ta duna un aporte valioso na e evento aki. Ademas, Aruba tin un comision, Earth Hour Aruba Community Group (E.H.A.C.G.) pa yuda concientisa e comunidad Arubano pa cu e importancia riba sostenibilidad di energia.
Mescos cu tur aña ta pidi pa Aruba uni pa e bon causa aki y mustra mundo cu nos destinacion tambe ta contribui na e evento global di ‘Ora di Planeta’ pagando tur e luznan y aparatonan electrico no escencial durante un ora riba diasabra 27 di maart 8:30 pm pa 9:30 pm.
Mas cu 160 pais mundialmente ta wordo pidi pa paga nan luznan pa un ora largo of mas. Pues di e manera aki Oficina di Turismo tambe ta participa na e tremendo accion ambiental y luznan no esencial na nan edificio pero tambe paden di e edificio cu normalmente ta keda cendi anochi lo wordo paga. Na e forma aki, A.T.A. ta apoya iniciativanan sostenibel pa nos futuro generacion y un Aruba duradero.
E conscientisacion aki ta algo cu tur hende por haci –no solamente durante Earth Hour, pero diariamente, por ehempel: no cende luz innecesario, saca tur plug di charger ora caba di charge. No laga airco cendi innecesariamente.
Esaki ta un yamada pa tuma responsabilidad pa nos medio ambiente, pues participa na paga luznan pa un ora of mas, comparti e accion aki na sea un bon ehempel pa otronan y celebra Bo impacto!


text:
Celebracion di Pasco na Aruba ta mescos cu hopi otro pais. E festividadnan ta un combinacion di e conmemoracion di nacemento di Hesus. Aruba tin un variedad di celebracion durante aña y no ta pornada nos isla ta wordo yama “Un isla felis”. Motibo di e variedad di celebracionnan ta debi na e adaptacion di hopi cultura di varios parti di mundo di e imigrantenan cu a bin establece aki. Fuera di celebra Sinterklaas y Zwarte Piet nos hendenan realmente ta celebra e nacemento di Niño Hesus cu generalmente ta trece e espirito di Pasco dentro di e comunidad.
Preparacion pa Pasco y Aña Nobo tabata cu cada ken ta percura pa nan cas ta limpi, geverf y e sabana ta limpi bari. E basora tabata wordo traha di blaachi seco di mata mara hunto riba un palo largo. Como cu verf no tabata obtenibel e tempo ey, nan ta lanta mainta tempran, sea cana of bay riba burico pa busca kalki pa mexcla cu alo? pa verf e cas. E kalki aki mayoria biaha tabata obtenibel riba rif. Pa core cu e mal spirito y trece suerte y bendicion, nan ta tira alo? den e verf. Tambe esaki ta pa haci e verf seca mas lihe. Esaki e tempo ey nan tabata yama blancha cas. Na mes momento nan tabata busca santo blanco pa basha riba e vloer y dilanti di e porta, como cu e tempo ey no tabatin vloer di cement of mosaico. Ta mas despues a bin linoleum pa pone riba vloer. Sencia cas prome cu dianan di fiesta pa core cu mal spirito y trece suerte a bira un tradicion. Kerstboom e tempo ey no tabata ni conoci, asina ta cu nan tabata bay den cunuco coy un mata di leli pone un sinta cora y un flor y colg’e riba muraya di e cas.
E tempo aya no tabatin loke tin awo, esta e celebracion di “Noche Buena”, unda cada famia ta contribui cu cuminda y bebida, canta aguinaldo y pasa bon. Poco prome cu 12’or mei anochi, tur hende ta sinta y desfruta di un dushi cuminda acompaia cu un kelki di champagne. E muchanan ta pasa bon pa motibo cu bou di e mata di kerstboom tin hopi regalo cu cada famia ta contribui pa nan. E momento cu mei anochi yega, tur presente ta desea otro un bon Pasco y partimento di regalo pa muchanan ta tuma luga, cu nan cara asina contento.
Otronan lo bisti di mas bunita posibel pa bay atende e sacrificio di misa di mei anochi pa ricibi bendicion. Den e tempo ey nos hendenan homber tabatin e custumber di bisti flus pa bay misa. Hendenan muhe cu nan shal of sikiera un lenso riba cabes. Despues di misa y desea otro un bon Pasco, nan ta bay cas pa come nan cumindanan tradicional. Awendia santo sacrificio di misa ta den e estilo di Nobena, nuebe dia tras di otro, pa 5’or di marduga. Otronan ta celebra Pasco mainta pa habrimento di regalo y e desayuno tradicional. Portanan di cas ta keda habri henter dia pa warda bishita di famia y amigonan y esaki tabata hopi.
Cuminda tabata carni di carne y cabrito cu tabata na abundancia na Aruba. E Spañonan a trece masha hopi cabrito cu hasta nan a yama nos isla como: “Isla de Cabras”. Esaki ta pa ki ora nan bin aki, nan por a mata un cabrito pa haya cuminda fresco. E soppi di carne of cabrito cu pan boyo tabata un mester. Bebida tabata e cucui traha aki mes pa hendenan muhe y rom y janefro pa hende homber, como cu cerbes tabata scars.
Algun tabatin celebracion anochi na cas of celebra na un club social. E tempo aya e pista di baile di santo den un cura sera cu palma di coco. Caha di orgel tabata e faborito pa balia te ora solo sali.
Un otro tradicion cu a bini for di Venezuela ta e aguinaldo. Canticanan di Pasco y gaita den diferente cas, pero tambe den centronan comercial y tiendanan. Gaita ta un estilo di musica folklor di Maracaibo den e estado di Zulia. E gruponan di gaita local ta compone mas tanto di grupo di mucha muhe cu ta canta cu nan stem angelico mienstras nan ta balia den un manera coreografico.
Aña Nobo tabata hopi simpel compara cu awendia. Nos hendenan tabata mata un carne of un porco pa asina tin bastante cuminda pa e dianan di fiesta. Casi ningun hende ta bay drumi bispo di Aña Nobo. Nan ta tuma algun betro y saborea nan cuminda crioyo. Net prome cu 12’or mei anochi tur hende mester sali pafo di cas pa yama bonbini na e aña nobo door di scucha e sonido di klok di misa, un tiro di scopet of hasta un dinamiet. Otronan ta bay misa di mei anochi, bin cas y warda bishita di famia.
Awendia bispo di Aña Nobo kier meen un anochi di tira clapchi sin fin, unda cu bo bira, restaurantnan cu nan specialidadnan y hopi fiesta pa atende. Dianan di fiesta y celebracionnan ta parti di e cultura di Aruba. Tiramento di clapchi ta cuminsa un siman prome cu Aña Nobo pa anuncia cu e aña ta cabando y un otro ta cuminsa. Despues cu Lago a bin, ansiosamente esnan di San Nicolas y becindario tabata warda e barconan mara na waf pa zona nan pito net 12’or. Tur hende ta desea otro un Bon Aña, bay paden y dal un betro y algun coy come. Aki sea nan ta spera riba un Dande of bay bishita famia mas cerca, specialmente tuma bendicion di e wela of welo. E bishitanan aki ta sigui henter dia.
Manera den mayoria paisnan, tiramento di clapchi mei anochi ta marca e cuminsamento di Aña Nobo na Aruba. E show spectacular aki por wordo mira tur rond di nos isla pero e miho luga ta riba un sero halto pa un spetaclo aplastante. Un otro tradicion ta e cendemento di pagara net prome cu e habrimento di aña sea na cas of e negoshinan pa seramento di aña. Hunto cu e tiramento di pagara, e negoshinan ta inclui un grupo di aguinaldo of Dande. Tur esaki ta pa core cu mal spirito y trece suerte. Ta ser bisa cu Aruba ta na candela mei anochi pa motibo di tanto pagara na casi tur cas pa yama bonbini na e aña nobo. Tambe ta ser bisa cu como cu Venezuela ta asina cerca di nos, e hendenan di Punto Fijo ta establece nan campamento simannan prome cu Aña Nobo habri pa loer e spetaclo aki.
Un di e floklornan di mas bieu di Aruba ta e Dande cu fortunadamente ainda ta existi den cierto barionan. E serenata aki a casi perde su balor y existencia pa motibo cu e generacion nobo no a siña di aprecia esaki. Ki tempo Dande a cuminsa, ningun hende sa, pero e tabata hopi popular di comienso di siglo. Asina cu Aña Nobo habri, varios grupo di musiconan ta sali pa duna e bendicion na casnan di famia, bisiñanan y amigonan y tur esnan cu ta desea di ricibi nan. E instrumento usa tabata e violin, guitara y tambu. E musica y alegria ta cuminsa na porta cu e cantante pidiendo Dios Su bendicion pa e famia deseando cada miembro di famia suerte pa e aña nobo. E otro cantantenan ta responde den coro “Ay Nobe” despues di cada deseo mientras e cantante ta pasa su sombre pa un gesto. Antes ta cuminda ta wordo poni den e sombre, pero awendia esaki a cambia pa placa.
E Dande di Aruba ta berdaderamente e tradicion real pa motibo cu na ningun isla den Caribe tin e tradicion aki. E palabra Dande a bin di e palabra Spaño Dandare cu ta nifica bay den un paranda di un luga pa otro. E lirico ta varia un poco dependiendo cuanto miembro di famia ta presente, como cu e lirico den actualidad ta desea cada uno door di menciona e persona su nomber y un Bon Aña yen di bendicion, salud y prosperidad. E cantane mester demonstra e abilidad pa improvisa mientras placa ta wordo tira den e sombre pa suerte. Despues di e Dande, e grupo ta canta un paar di piesa mas y e doño di cas ta ofrece algo di bebe y come.
Despues di e bebida y cuminda, nan ta sigui pa otro famianan. Hopi biaha e famia ta uni nan mes cu e grupo y asina e grupo ta bira mas grandi bishitando cas pa cas. Esaki ta continua te laat anochi di Aña Nobo. Cansa y contento, e grupo ta kibra, pero no prome cu parti e placa. Semper un Dande ta bonbini pa motibo cu e hendenan ta kere cu esaki enberdad ta trece suerte y felicidad.
Manera menciona anteriormente, por poco nos a perde e tradicion aki sino ta pa un grupo local concerni cu a dicidi pa mantene e tradicion aki bibo. Un di e personanan aki sin duda ta Sr. Harry Croes. Hasta a bin festival cu hende grandi y muchanan ta wordo invita pa participa. Esaki ta wordo organisa specificamente pa e Dande pasa di un generacion pa otro. Esaki ta logrando pasobra ora bo wak bon cuanto di nos hobennan ta participa ta increibel. Festivalnan cu ta cuminsa anochi y ta termina pa su mañan mainta cu masha hopi di nos grandinan y chikitinnan.
Un tradishon similar cu a cuminsa na San Nicolas pa un grupo di Boneriano cu a bin biba aki na Aruba tempo cu e refineria di Lago a habri, tabata e Grupo di Mascarada. E tabata mescos cu e Dande, esta pasa cas pa cas, pero e diferencia tabata cu nan tabata bisti den un bistir masha bunita y colorido, manera Zwarte Piet. Nan tabata duna un bunita show den sabana di cada cas, otronan den boto of pisca, of toreamento.
E espirito di dianan di fiesta na Aruba lo no ta completo sin un bishita pa mira e lusnan y decoracionnan di Pasco na diferente sitio di nos isla. Djis core rond di e isla y gosa di e creatividad cu asina hopi lus riba diferente cas y rotonde. Tambe tur hende tabata bay den Lago Colony pa admira e strea grandi riba e planta PCAR di Lago di mas o menos 260 pia halto cu miles di lus. Esaki ta wordo converti den un kerstboom gigantesco cu tabata draai den tur direccion.. Hopi fotografo tabata bay riba un cierto dia cu Lago ta para e strea asina duna nan un bon oportunidad pa saca un bunita potret. Esaki a termina dia cu Lago a sera dia 31 di maart 1985.
Tin un diferencia den e celebracion den pasado compara cu awendia. Antes esaki tabata wordo celebra den un ambiente familiar pa motibo di e union familiar di antes. Por ehempel, e tempo aya, e grupo di aguinaldo y di Dande tabata bishita cas manera un famia. Pero awo bo tin cu paga pa haya un grupo si bo tin suerte. El a bira mucho comercialisa.
Dufi Kock
Escritor y Historiado
8 di december 2018


text:
Reglanan di conducta
1. Reglanan General
Regla 1
E abogado mester comporta su mes di tal forma, cu e confianza den abogacia o den su propio ehercicio di su profesion no ta sufri daño.
Regla 2
1. E abogado mester evita cu su libertad y independencia den ehercicio di su profesion por core peligro.
2. No ta permiti pa un abogado adhudica o ricibi un recompensa o privision, pa logra aporta encargo.
Regla 3
E abogado mester tene na vista cu un areglo amigable hopi biaha ta preferible na lugar di un proceso.
Regla 4
E abogado mester atende e asuntonan encarga na su persona di forma cauteloso.
2. Relacion cu e cliente
Regla 5
Interes di e cliente, no cualkier interes propio di e abogado, ta determinante pa e manera con e abogado mester trata su casonan.
Regla 6
1. E abogado ta obliga di mantene secreto; e mester mantene silencio encuanto particularidad di e casonan cu el a trata, encuanto e persona cu ta su cliente y e caracter y magnitud di su interesnan.
2. Si acaso un ehecucion corecto di e tarea encomenda na su persona segun su huicio ta exigi haci uso di su conocimento obteni di forma externo, e abogado ta liber pa haci esey, asina leu cu e cliente no tin obhecion y segun cu esaki ta conforme cu un bon ehercicio di profesion.
3. E abogado ta impone riba su colaboradornan y personal e mesun atencion pa mantenimento di secreto.
4. E obligacion di mantene secreto ta permanece despues di terminacion di e relacion cu e cliente.
5. Den caso cu e abogado a compromete su mes cu un contraparte pa loke ta confidencialidad, o e confidencialidad aki ta surgi di e caracter di su relacion cu un tercer persona, anto e abogado mester tuma na cuenta e confidencialidad aki tambe pa cu su cliente.
Regla 7
1. E abogado no por encarga su mes cu atende interes di dos o mas partido, si e interesnan di e partidonan aki ta contradictorio, o cu un desaroyo den e direccion aki ta probable.
2. E abogado, cu ta atende interes di dos o mas partido, en general ta obliga pa retira completamente di e caso, inmediatamente ora un conflicto di interes surgi, cu no ta reconciliable di inmediato.
3. E abogado cu a atende den cierto caso interes di dos o mas partido y cu a retira como abogado di un o mas di e partidonan ey, no lo actua mas den e caso ey o den e continuacion di esey contra e partido o partidonan, pa via di ken el a retira.
4. Loke a keda stipula den e incisonan anterior ta di vigor pa tur abogado, cu ta forma parti di e mesun colectivo di cooperacion.
5. No ta permiti e abogado pa actua como contraparte di un anterior cliente o un actual cliente di e mes o di un socio di bufete, salvo den caso stipula den e siguiente incisonan.
6. E abogado por desvia di loke ta stipula den regla 7 inciso 5 solamente, si:
a. e interesnan confia na e abogado, o cu lo ser confia na su persona, den cual e cliente, anterior o existente, a ser asisti o ta ser asisti pa e abogado o un socio di bufete, e interesnan confia na e abogado o e interesnan cu lo ser confia no tabatin o tin relacion cu e asunto ey, y cu un desaroyo cu por surgi di esaki tampoco ta probable,
b. e abogado o su socio di bufete no ta dispone di informacion confidencial di cualkier indole procedente di su anterior cliente o cliente existente, o informacion relaciona cu un caso o informacion cu ta concerni sea e persona o e empresa di e anterior cliente, o ta concerni e cliente existente, cu por ta di importancia den e caso contra e anterior cliente o e cliente existente,
c. tampoco di otro forma a surgi obhecion razonable di banda di e anterior cliente o di banda di e partido, cu a acudi cerca e abogado cu e peticion pa boga pa su interesnan.
7. Si no a cumpli cu loke ta stipula den regla 7 inciso 6 e abogado sin embargo por desvia di locual ta stipula den regla 7 inciso 5 si e partido cu a acudi cerca e abogado cu e peticion pa boga pa su interesnan y e anterior o existente cliente contra ken mester actua, a base di e informacion suministra di manera adecua di antemano, ta bay di acuerdo cu e actuacion manera intenciona den regla 7 inciso 5.
8. Loke ta stipula den e incisonan anterior ta vigente pa tur abogado, cu ta forma parti di mesun colectivo di colaboracion.
Regla 8
E abogado mester pone su cliente na altura di informacion, hecho y acuerdo importante. Unda ta necesario pa preveni mal ententendido, incertidumbre o disputa, e mester confirma informacion y acuerdo importante na su cliente, por escrito.
Regla 9
1. E abogado tambe pa cu su cliente tin e liderazgo den e caso, pero e no por actua contra voluntad evidente di su cliente. Loke e haci, ta sucede bao di su responsabilidad, di cual e no por evadi cu un apelacion riba e encargo ricibi di su cliente.
2. Den caso cu tin diferencia di opinion entre e abogado y e cliente encuanto e manera cu mester hiba e caso y e disputa aki no por keda soluciona den comun consulta, e abogado mester retira.
3. E abogado no por renuncia e encargo duna na su persona na un momento no apropia pa esey, a menos cu e circunstancianan ta haci esey necesario.
4. Un abogado cu ta renuncia su encargo ta keda, a pesar di esey, asina leu cu por rekeri esey razonablemente di su persona, obliga pa tuma medidanan cu ta necesario pa preveni daño pa su cliente.
Regla 10
1. Den suministro di informacion na tercer persona encuanto un caso cu ta o tabata bao tratamento ceca su persona, e abogado ta tuma na cuenta, banda di e interesnan di su cliente, tambe otro interesnan hustifica. E abogado no ta suministra informacion sin permiso di su cliente y ta evita malentendido encuanto e calidad den cual e ta actua.
2. E abogado ta reserva pa cu duna permiso pa inspeccion di e documentonan di un caso.
Regla 11
E abogado cu ta ripara cu el a faya den atende e interesnan di su cliente, mester pone su cliente na altura y mester, si ta necesario, conseha pa pidi conseho independiente.
3. Actuacion dentro di ley
Regla 12
1. No por haci apelacion dentro di ley riba carta y otro notificacion di un abogado na otro, a menos cu interes di e cliente ta rekeri esaki explicitamente, pero den e caso ey no sin consulta previo cu e abogado di e contraparte.
2. Den caso cu e cosulta aki no conduci na un solucion, mester busca conseho di e decano, promer cu dentro di ley haci un apelacion manera describi anteriormente.
Regla 13
Tocante contenido di negociacion di transaccion huridico hiba entre abogadonan no por comunica nada na e hues o instancia na ken su huicio e caso ta someti, sin permiso di e abogado di e contraparte.
Regla 14
1. Den determinacion di e momento di suministra documento na e hues na huicio di ken, o instancia na huicio di ken e caso ta someti, e abogado mester tene cuenta cu e contraparte mester por prepara un reaccion riba esaki suficientemente cuidadoso, esaki tumando na cuenta e reglanan, manera conveni entre e Orden di Abagado di Aruba y e instancianan hudicial na Aruba.
2. Entrega di un alegato ta solemente permiti si e no ta contene mas cu e loke e abogado a alega.
3. Inmediatamente na inicio di e alegatonan mester entrega un copia di e alegato na abogado di e contraparte.
Regla 15
1. No ta permiti pa e abogado den un caso pendiente, acerca e hues na huicio di ken, o e instancia na huicio di ken e caso ta someti, si no ta hunto cu e abogado di e contraparte, y a menos cu ta por escrito y cu envio simultaneo di un copia pa e abogado di e contraparte, y ademas tan pronto cu e abogado ey lo tin suficiente oportunidad pa reacciona riba e anuncionan.
2. Despues cu a pidi un veredicto, no ta permiti e abogado di acudi na e hues sin permiso di e contraparte.
Regla 16
1. Persona cu a ser notifica pa e contraparte como testigo o evidentemente lo ser notifica, e abogado no por scucha nan promer cu e interogacion.
2. Den casonan penal e abogado mester abstene di scucha di antemano testigo, cu Ministerio Publico a cita o yama.
3. E stipulacionnan aki no ta conta pa loke ta regarda e cliente propio y persona den servicio di, o den un relacion particular cu e cliente propio.
4. Relacion entre abogado
Regla 17
Na interes di esnan cu ta busca nan derecho y di abogacia en general abogadonan mester ta en busca di un relacion entre nan, cu ta sosteni pa bon voluntad y confianza.
Regla 18
1. E abogado ta comunica cu un partido tocante un asunto den cual, manera e sa, e persona tin asistencia di un abogado, solamente a traves di e abogado ey, a menos cu e ultimo aki dun’e permiso pa drenta den comunicacion directo cu e partido aki. Esaki ta conta tambe ora e partido referi drenta den comunicacin directo cu e abogado.
2. E abogado, cu ta haci un amonestacion cu consecuencia legal, por haci esaki directamente na e contraparte, cu envio simultaneo di un copia na su abogado.
Regla 19
1. E abogado ta obliga, promer cu e pasa pa tuma medida di ehecucion, pa notifica su contraparte, o si esaki tin asistencia di un abogado, pa notifica e abogado ey di su intencion, esaki tumando na cuenta e directriznan di Corte Comun di Husticia di Aruba, Curaçao, St. Maarten y Bonaire, Saba y St. Eustatius.
2. E abogado ta obliga ademas pa notifica e abogado di e contraparte di su intencion di entama un procedimento sumario.
Regla 20
No ta permiti pa e abogado convoca un abogado o ex-abogado cu ta(bata) inscribi na registro di Corte Comun di Husticia di Aruba, Curaçao, St. Maarten y Bonaire, Saba y St, Eustatius pa duna testimonio di locual el a observa durante ehercicio di su profesion di abogado, promer cu consulta cu e decano. E regla aki ta di aplicacion similar pa colaborador y personal di un abogado o ex-abogado.
Regla 21
1. Si e abogado, den tratamento di un caso, duna un otro abogado un encargo, e mester asumi responsabilidad pa e compensacion y emolumento cu ta toca e otro abogado, a menos cu e pone un condicion explicitamente.
2. Esaki ta conta tambe den caso unda e abogado ta duna asistencia legal pro deo.
Regla 22
1. Si un abogado haya un peticion pa tuma tratamento di un caso cu ta bao tratamento caba di un otro abogado , anto e no ta duna su asistencia sino te despues di consulta cu e otro abogado.
2. Tal consulta no ta necesario, ora el a convence su mes cu e cliente a kibra relacion cu e otro abogado y a paga e factura final pa e caso concerni. Si e factura ey no ta paga, anto e no ta duna su asistencia sin aprobacion di e otro abogado, a menos cu resulta cu e falta di pago ta consecuencia di impotencia.
3. Si ta existi disputa encuanto e suma di e factura, anto e abogado por tuma tratamento di e caso na su encargo, si e tin aprobacion di e decano y bao condicion stipula pa e decano.
4. Den caso cu e interes di e cliente ta haci asistencia necesario, e abogado ta pidi permiso pa esaki di e decano, a menos cu no por consulta esaki na tempo.
5. Reglanan financiero
Regla 23
1. E abogado ta obliga di mantene exactitud y cuidao den asunto financiero.
2. E abogado mester evita haci gasto innecesario. Esaki ta conta igualmente pa e relacion cu e contraparte di e cliente.
Regla 24
1. A menos cu un abogado tin bon motibo pa supone cu su cliente no ta bin na remarca pa asistencia legal pro deo, e ta obliga di consulta cu su cliente na inicio di e caso, y despues cada vez cu tin un motibo pa esey, pa mira si tin termino pa trata di haya asistencia legal pro deo.
2. E abogado lo no pidi ni ricibi, di ningun forma, pago pa tratamento di un caso den cual e ta duna asistencia pro deo, a menos cu ta trata di costonan di procedimento, segun e reglanan vigente pa esey.
3. Ora e cliente ta bin posibelmente na remarca pa asistencia legal pro deo y a pesar di esey ta scoge pa no haci uso di esey, anto e abogado ta obliga di establece esaki por escrito.
Regla 25
1. Den determinacion di su factura e abogado mester, tumando na cuenta tur circunstancia, cobra un salario razonable.
2. E abogado ta liber pa conveni, cu solamente den caso di logra cierto resultado, lo cobra salario.
3. E abogado por conveni tambe, cu e salario lo ta un parti proporcional di e valor cu ta di e resultado cu ta pensa di logra cu su asistencia.
4. E abogado ta structura su factura di tal forma cu e cliente por mira cuanto ta ser cobra como salario y costo di proceso. Den caso cu a ricibi un avance, o a ricibi pago o a haci pago pa e cliente, pa via di costo likida, o di otro indole, e abogado mester menciona e sumanan ey den su factura, o separadamente, y unda ta necesario y posibel, desconta esakinan.
Regla 26
1. Ora un abogado acepta un encargo, e mester discuti e consecuencianan financiero cu e cliente y duna un vista den e manera, y e frecuencia, cu cual e ta bay factura.
2. E abogado mester pone su cliente na altura pareu cu e ripara cu e factura lo sali considerablemente mas halto cu loke el a calcula na inicio pa cu e cliente.
3. Sumanan ricibi cu ta destina na costo di bida di e cliente e abogado no por retene pa haya pago pa su factura.
Regla 27
1. Si e cliente tin obhecion tocante e factura entrega, anto e abogado ta obliga di mustra e cliente riba e regulacionnan existente al caso.
2. Ora e cliente tin obhecion, a base di disputa parcial o total di e factura, pa desconta esaki di e placa cu ta toca su persona, ta deposita e placa te na e suma den disputa cerca e decano.
3. Ora un cliente ta disputa un factura cu a ser desconta di e avancenan cu el a paga, di tal forma cu ta desea restitucion completo o parcial di e avancenan paga, e abogado ta obliga, riba deseo di e cliente, pa entrega e factura pa establece presupuesto. E segundo inciso ta di aplicacion similar.
4. E abogado ta haci solamente uso cauteloso di retene file, pendiente pago di e factura. Si e factura ta obheto di disputa, anto e abogado ta mustra e cliente riba e posibilidad pa deposita e suma factura cerca e decano te ora e disputa keda resolvi.
5. Den cas cu un cliete ta pidi specificacion di e factura, e abogado mester suministra esey. E factura no por resulta di un suma mas halto cu e original.
6. Si esaki no ta conduci na pago y e abogado ta pasa pa entrega su factura pa establece presupuesto, anto e mester pone su cliente na altura di esey mandando un copia di e factura entrega pa establece presupuesto.
7. Pa loke ta e acreencia di e abogado riba su cliente,cu no a ser estableci ainda den corte, e abogado no ta tuma medida conservador y e no ta pidi bancarota, si no ta despues di consulta cu e decano.
Regla 28
1. No ta permiti e abogado pa acepta como pago di su factura algun otro seguridad cu un avance na placa, salvo caso excepcional y solamente despues di consulta cu e decano.
2. E abogado por desconta su factura cu avance y otro placa, cu e ta tene den deposito pa e cliente, e ultimo aki asina leu cu e plcaa aki por ser paga na e cliente sin obhecion y asina leu cu e cliente ta consenti den esaki.
3. Desconta no ta permiti cu placa, riba cual, segun ley no tin posibilidad di embargo.
6. Reclutamento y Publicidad
Regla 29
Ta permiti pa e abogado, sin kita su responsabilidad pa ley, pa haci publicidad, asina leu cu esaki no ta den conflito cu e reglanan di conducta.
Regla 30
E abogado mester percura pa e publicidad cu ta ser haci pa su persona o pa su beneficio, ta di acuerdo cu e cautela cu un bon abogado mester mantene y no ta forma un kiebra cu e empeño di abogadonan pa mantene entre nan un relacion cu ta basa riba bon voluntad y confianza.
Regla 31
No ta permiti pa e abogado haci publicidad unda ta compara su servicionan cu esunnan di otro abogado.
Regla 32
1. No ta permiti pa e abogado haci publicidad a traves di acerca directamente y inividualmente posibel dunador di encargo, cu no ta cliente.
2. E abogado mester abstene di cualkier intento pa haci un cliente di otro abogado su propio cliente.
Regla 33
No ta permiti pa e abogado trece den publicidad cu e tin experticio specialisa, a menos cu e conocimento y experiencia adquiri pa su persona ta probable.
Regla 34
1. No ta permiti pa e abogado den publicidad haci mencion di resultad di casonan o di porcentahe di exito.
2. Salvo consentimento previo di e cliente no ta permiti pa e abogado haci publicidad tocante e particularidadnan di caso cu ta o tabata bao tratamento cerca su persona, encuanto e persona di su cliente o tocante caracter y alcance di su interesnan.
Regla 35
Abogadonan cu ta haci publicidad hunto o cu otronan, mester evita e impresion cu tin caso di colaboracion mas estrecho cu loke ta cuadra cu realidad.
Regla 36
1. E publicidad di e abogado encuanto su tarifa y condicionnan mester ta inequivoco y cla. Pa esey en todo caso mester ta cla na cual servicio ta referi. Di e publicidad mester ta resulta claramente si costonan di proceso y eventual otro costo ta inclui den e tarifa.
2. No ta permiti pa den publicidad limita na duna e prijsnan minimo.
3. No ta permiti e abogado den publicidad pa compara su tarifa y condicionnan cu esunnan di otro abogado.
4. E abogado ta mara na e tarifa y condicionnan publica pa su persona.
Regla 37
Propaganda di e abogado no por duna e impresion cu un otro ta responsabel pa esey.
Regla 38
No ta permiti pa e abogado den propaganda, bao di cual no ta inclui e propio website di e abogado, pa haci mencion di funcion cu e ta eherce, den cual el a keda nombra pa un instancia hudicial, funcion dentro di poder hudicial o funcion cu e ta eherce den Orden di Abogado.
7. Algun Regla Practico
Regla 39
E abogado meser evita den su contactonan cu tercer persona algun malentendido tocante e calidad den cual e ta actua den tal situacion.
Regla 40
E abogado mester abstene di suminisra datonan factual di cual e sa, o al menos mester sa, cu nan ta incorecto.
Regla 41
E abogado no mester expresa su mes, verbalmente ni por escrito, di manera innecesariamente denigrante.
Regla 42
1. Den caso cu e abogado den tratamento di un caso convoca servicio di tercer persona o testigo, e mester para pa e compensacion y emolumentonan cu ta toca su persona, a menos cu e pone un condicion explicitamente.
2. Loke ta stipula den inciso 1 no ta vigente, si e abogado invita un persona pa actua como arbitro o como consehero imperativo.
3. Loke ta stipula den e incisonan anterior tambe ta vigente den caso unda e abogado ta duna asistencia legal pro deo.
Regla 43
1. E abogado mester percura pa e organisacion y ekipamento di su bufete ta di acuerdo cu exigencia di un bon ehercicio profesional.
2. E abogado en general mester ta comunicable durante orario normal di oficina. Den caso di ausencia e ta percura pa un substitucion adecua di su bufete.
3. E abogado ta obliga di mantene exactitud y cautela den asunto financiero.
4. Placa ricibi mester keda entrega mas pronto posibel na esun cu tin derecho riba esaki.
5. Si ta necesario pa e abogado tene placa di su cliente o di tercer persona pa tempo largo, anto e ta obliga di tin e placa aki disponible na tur momento, y percura pa e placa aki no keda confundi cu su propio placa.
Regla 44
1. E abogado cu tin un funcion den cualkier colegio, cu ta encarga cu huicio o resolucion di disputa di otro manera, ta abstene di cualkier envolvimento den un caso, unda e tabata, ta o lo ta ocupa den e funcion ey.
2. E abogado, cu ta forma parti di un colectivo di colaboracion, no ta liber pa ocupa su mes cu un caso, cu tabata evalua o ta ser evalua pa un colegio, den cual un abogado cu ta pertenece na e mesun colectivo di colaboracion ta eherce un funcion, si e abogado aki ta involocra o lo ser involucra den e tratamento pa e colegio.
Regla 45
E abogado por acepta un encargo di un intermediario, cu no ta registra como abogado solamente, si e ta convenci cu e encargo ta duna cu consentimento di e cliente y cu ademas el a reserva e derecho pa na cualkier instante comunica directamente cu e cliente.
Regla 46
1. No ta permiti pa e abogado, sin anuncio previo na e persona cu ken e ta papia, laga un otro persona scucha loke ta papiando na telefon o graba e contenido di e conversacion riba un artefacto di grabacion di zonido.
2. Si un conversacion cu un otro abogado, cu su consentimento, a ser graba riba un artefacto di grabacion di zonido, anto regla 12 ta di aplicacion similar.
Regla 47
Den caso di un investigacion disciplinario o un peticion pa informacion di e decano, cu ta relaciona cu un posibel investigacion disciplinario, e abogado contra ken e investigacion o control ta dirigi, ta obliga di suministra di inmediato tur informacion pidi, sin por invoca su obligacion di mantene secreto, salvo casonan particular. E abogado cu ta considera invoca presencia di un caso particular, ta consulta cu e decano.
Regla 48
Un abogado por laga miembro di su personal, cu no ta registra como abogado, atende asunto solamente ora e ta convenci cu nan tin e capacidad pa haci esey, ora el a limita e tereno riba cual nan por haci esaki y ora esaki ta tuma lugar bao di su supervision. Pa cu e cliente e ta keda responsabel pa tratamento di e casonan y e consehonan duna.Scroll To Top


text:
KRALENDIJK – Awe den oranan trempan di anochi por a señalá diferente opheto ku lus un tras di otro ku tabata moviendo den espasio. Na mes momentu a risibí diferente yamada di diferente persona ku tambe a tuma nota di esaki.
Abase di informashonnan ku nos a logra obtené tokante e lusnan movibel ku a señalá awe, tin tur indikashon ku ta satelítenan di e kompania SpaceX di e kónosido Elon Musk. Esaki nan ta satelite ku ta bai mobilisá nan mes den espasio pa asina yuda ku internèt mas rapido den aña nan benidero.
Pues notin motibu pa spanta òf ta intrankil paso tin mas di e satelitenan aki ku mester wòrdu lansá.


text:
William Millerson COVID-19 ta plamando rònt mundu.
COVID-19 ta plamando rònt mundu.
Kòrsou no a keda librá di esaki, pasobra di 13 di Mart ùltimo nos tabata tin e promé kaso positivo na Kòrsou. For di e momento ei Gobiernu, huntu ku su crisis team i dr. Izzi Gerstenbluth a kuminsa traha inkansablemente pa mitigá un ekspanshón di COVID-19 na Kòrsou. Te ainda por bisa ku ta bayendo hopi bon.
E situashón ku nos país, i paisnan ront mundu ta pasando aden ta unu serio i hopi lamentabel. Pero apesar di tur kos, nos ta sigi konfia ku Dios ta den kontrol.
Hopi hende ta preokupá pa nan pan di kada dia i pa nan salú.
COVID-19 ta kabando ku salú i bida di hopi hende na mundu, danki Dios Kòrsou a keda di spaar di esaki. Pero si COVID-19 ta kabando ku nos ekonomía, nos bida sosial, nos enseñansa, nos labor i nos finansas. Pesei mes awor no tin lugá pa hasi polítika, ni bombardea pueblo ku fake news i ta negativo. Awor mas ku nunka nos mester ta UNI pa huntu saka Kòrsou pa dilanti. Si bo ta realmente stima Kòrsou, BAN SOSTENE OTRO.
Gobiernu ta reuniendo tur día ku Rampenbestrijdingorganisat
Gobièrnu ta bin ku proposishón pa Pakete di Sostén pa mantené kupo di trabou i aktividat empresarial.
Pa awor ban sea disipliná i keda paden, mantené distansha sosial i higiena pa nos sali huntu bon for di e pandemia aki.
Mi ta konvensí ku nos lo vense e krisis aki i ku Kòrsou lo lanta mas fuerte.
No tene miedu, pasobra Mi ta ku bo, no wak asina spantá, pasobra Ami ta bo Dios. Mi ta duna bo forsa, yuda bo, sostené bo ku mi man viktorioso.
Isaías 41:10
BAN KUIDA OTRO


text:
WILLEMSTAD – E hòspital nobo a reservá espasio si pa ofresé e funshonalidat di un Ronald McDonald house òf familyroom. Esei bosero di USONA Jacques Heijde ta bisa. “Nos a asta deliberá ku e karidat ku e mésun nòmber tokante kon mester usa un espasio asina.”
Konseho di minister ainda mester disidí si mester okupá e lugá ei ku un Ronald McDonald house mes. E siman aki un notisia di konseho di minister a lèk ku lo a disidí di tene e klup aki afó di e hòspital nobo, pasobra e nòmber ta liá na e kadena di fastfood McDonalds i esei lo ta un asosiashon malu pa mucha.
13 porshento
Claudia Rigaud, direktor di fundashon Ronald McDonald, ta bisa ku un parti di e 200 mil florin nesesario pa start den e hòspital nobo a drenta kaba.
“E eksplotashon aktual den Sehos bieu pa 13 porshento ta di spònser pa e kadena di fastfood McDonalds. Ke men pa bisa ku aki nos ta bende hamburger, ta ko’i kèns.”
Intrankilidat
E intrankilidat bou di e 35 boluntarionan ta grandi si. Meskos ku e personal enfermera i e dòkternan di mucha nan no por imaginá nan mes ku nan lo no t’ei ora entregá e hòspital nobo na mei 2018.
Dòkter di mucha Karolien van de Maele lo no t’ei di tur manera, e ta studiando. P’e mester tin un previshon manera esun di Ronald McDonald house. “Kisas por sin dje pero bo ke duna e kuido optimal pa bo pashènt i mayornan ta mester por ta envolví den esaki.”
Mayornan
Un di e 3000 mayornan ku for di 2012 a drenta pa akohida ta Dayanara Paulina Blessing. Su yu muhé na aña 2012 ku 3 aña di edat a haña kanser i tur dos a haña akohida den Sehos den e Ronald McDonald Family Room ku a kaba di habri.
“Loke promé minister Whiteman no ta realisá” Dayanara ta bisa, “ta ku un mucha malu ta brua henter bo bida. E kos ei ta envolví henter famia. Esei ta difísil i hopi pisá. “
Entretantu su yu tin shete aña i e pronóstiko ta bon. “I ainda mi ta masha wèlkòm na Ronald McDonald den Sehos, ora mi pasa pa kòntròl. Nan ta manera famia pa mi. Esei no mag bai pèrdí.”
Outor Dick Drayer


text:
Teigen a publica diasabra un video riba su Instagram hunto cu su yiu muhe, Luna, y yiu homber, Miles, pa comparti cu e tin 50 dia sobrio. E yiunan tabata rond di dje mientras e ta purba di haci ehercicio riba un mat. El a skirbi cu mester tabata casi un aña, pero cu e tabatin algun contratiempo (di biña) na caminda. Esaki ta su ‘streak’ mas largo te cu awo. Ainda e no sa cu e lo bolbe bebe bek, pero e sa cu ya e no ta sirbie den NIUN manera.
E no ta diberti mas, e no ta baila y no ta relaha. E ta bira malo, drumi y ta spierta malo, despues di a perde loke probablemente tabata un anochi dibertido. E tabatin hopi diberticion y ta aprecia tur esunnan cu ta disfruta di un manera responsabel. El a agrega cu esey ta su di tres dia den siman haciendo ehercicio, cu no ta usual p’e. Su post a ser ricibi cu amor y apoyo den e seccion di comentario, cu a inclui tambe su casa John Legend, cu a contesta cu un serie di emojis di curason cora. “I love u”, su amiga Jen Atkin a comenta, mientras cu Brooklyn Decker a skirbi: “That takes guts”.


text:
ORANJESTAD – Minister di Turismo, Salubridad Publico y Deporte Sr. Dangui Oduber a hiba un maneho hopi progresivo y innovativo cu a pone cu Aruba a bira un “trendsetter” namundo. E programa di vacunacion di pais Aruba ta un strategia di recuperacion exitoso y a keda reconoci internacionalmente como un di e mihornan di mundo. Esaki a haci cu Aruba ta conociendo cresemento den nos sector turistico cu ta surpasa tur proyecion segun cifranan di ATA.
Turismo na Aruba ta creciendo, ya caba ta 2 lunatras di otro cu Aruba ta ricibiendo 20% mas bishitante cu e luna prome cu ne, esakisigur ta algo sumamente positivo pa Aruba. Pa varios siman caba Aruba ta poni riba e codico geel pa biaheronan for di Hulanda, esaki ta haci cu mas y mas Hulandes por bin disfruta di nos dushi isla y nos hospitalidad cu nos ta conoci pe.
Danki na e strategia di recuperacion di Minister Oduber hopi turistanan a regresa nos isla bek. Durante e periododi januari y april 2021 Aruba a ricibi mas di 171 mil turista. Den luna di mei Aruba a ricibi mas di 70 mil turista y den juni ta premira alrededor di 75 mil turista. Desde July 2020 cu Aruba a habri su frontera nos a ricibi alrededor di 310 mil turista segun e cifranan di ATA.
Segun Minister Dangui Oduber e grado di recuperacion den e prome mitar di aña 2021 ta 55% compara cu e prome mitar di aña 2019. Ta proyecta cu e grado di recuperacion den sutotalidad den aña 2021 ta 67% compara cu aña 2019 ora cu aun e cifra nan no a wordo afecta pa e pandmia. Esaki ta un bahada di 33%. E mandatario a duna di conoce cu segun proyeccion nan di ATA, e turismo di Aruba lo recupera completamente na aña 2023. E cifra nan aki ta mustra con accelera Aruba su recuperacion ta bayendo, esaki ta pone cu Aruba ta liderando Caribe (Top 5) den e distinacion cu ta recuperando mas liher di e crisis mundial segun “Caribbean Tourism Organization” (CTO).
Minister Dangui Oduber ta hopi satisfecho con e vacunacion a bay na Aruba. Den esaki Aruba ta den e top mundialmente ora ta papia di cobertura di e vacunacion. Na e momento nan aki a vacuna alrededor di 66 mil hende cabariba e edad di 18 aña. Esaki ta 67% di e poblacion (18+) cu a ricibi nan vacuna. Esaki a conduci cu e cifranan di covid a baha substancialmente desde luna di mei. Dankina tur esnan cu a vacuna Aruba poco poco ta bayendo bek na normalidad.
Recientemente Minister Oduber tabata di bishitana Hyatt Regency Aruba caminda e mandatario por a mira tur e inversion nan cu a wordo haci y alaves combersa cu e GM y e empleadonan pa gradici nan pa nan excelente servicio cu nan ta brinda na nos turistanan. Aruba su turismo ta recuperando hopi liher y esaki ta danki na e vision cla cu Minister Dangui Oduber a pone nos dilanti. Aruba ta ricibiendo 75.000 turista den luna di juni 2021 y e grado di occupacion di Hyatt ta 90%.
Aruba ta progresando y awor ta momento pa stabilidad y no aventura.